qundao/data-zh-poetry huggingface dataset:
月夜自宝应泛舟至秦淮
作者：吴兆
朝代：明

湖月忽来照，萧然水树明。棹沿堤影直，星过浦光横。家远秋多梦，年丰夜可行。前程何处泊，鸡唱是盂城。
望亭舟中感怀
作者：吴兆
朝代：明

水国蚕桑早，春山蕨笋肥。谁怜行路客，着尽离家衣。村犬迎舟吠，田乌绕耜飞。悠然望远岫，却羡暮云归。
榕城小妓奇奇歌
作者：吴兆
朝代：明

奇奇十二发垂肩，婉伸膝上谁不怜。鸦头髻样望如坠，杏子衫新红欲然。市门半面窥人惯，门前潮水东西漫。阿爷欢喜阿娘娇，东家妒杀西家羡。六月南气荔子红，斜柯轻立踏如风。八月西风龙眼低，今年攀折与枝齐。年纪虽小齿清历，汉语吴歌声的的。刘家碧玉未须论，越客明珠应不惜。借问春来几树花，双抛桥畔是儿家。
正月十三夜同王若观伎共用来字
作者：吴兆
朝代：明

倡楼罗荐开，急管促行杯。花气衣香夺，蟾光烛焰回。舞飞雕砌雪，歌落绮窗梅。不尽横陈态，犹期三五来。
武夷小桃源访刘道人（甲辰暮春，能始、茂之同游）
作者：吴兆
朝代：明

峥嵘入陷石，石径转逾窄。划然洞门开，斜光一道白。龙湫流暗穴，鸟篆绣苔额。穷源有古村，二三避世客。避世非避秦，栖心炼精魄。春田自耕刈，衣食无需索。风动棕花落，雨过药苗摘。莺啼林木秀，犬吠暮空碧。居然众山中，遂与众山隔。坐久恐迷误，归路志前石。白云洞口深，似杜重来迹。
残腊阻雪云阳客舍
作者：吴兆
朝代：明

铁瓮寒潮冻不流，云阳风雪旅人愁。客心不与年争急，且缓归程一日舟。
法海寺
作者：吴兆
朝代：明

野航时可系，林寺昼犹扃。古木无年岁，清阴满户庭。客来方礼磬，僧坐但翻经。烟起炊茶灶，声闻汲井瓶。窗过湖鸟白，檐挂叶虫青。蔬饭欣然饱，徐徐步远坰。
浔阳张侍御宅咏伎
作者：吴兆
朝代：明

房栊花色色，池馆月盈盈。古服仍椎髻，新妆忽曼声。闻香方觉笑，辨佩即知名。上客莫言醉，分歌缓夜情。
浦子口作寄吴隐君梦旸
作者：吴兆
朝代：明

潮满金陵渚，风高浦子城。烟帆来楚色，霜叶下秋声。水国开千市，天家驻五兵。旌旗摇列垒，鼓角动连营。海汛防南服，边烽接北平。壮心空宿昔，逸思尚纵横。几逐渔樵侣，常投草泽行。捞虾沙岸浅，牧豕竹坡晴。旅食游应倦，秋衣授未成。平山独可眺，眺远寄离情。
游天池寺
作者：吴兆
朝代：明

谁家墓道创犹新，便见禅宫迹日陈。宝地也闻归别主，青山终是属游人。残僧寥落他乡乞，古佛荒凉野魅邻。惟有泉声秋可听，苔衣漠漠石磷磷。
癸卯元夕曹能始席上咏夹纱灯屏得花字
作者：吴兆
朝代：明

火树当筵出，灯屏绕席斜。逶迤一片影，匼匝九枝华。薄素流明月，层波浸百花。龙膏然作雾，鹤彩散成霞。晓户莺窥镜，春窗蝶误纱。盈盈空内外，瞰客若为遮。
登五老峰望彭蠡湖歌
作者：吴兆
朝代：明

适度含鄱口，来登五老峰。千盘万剥无人迹，雨过泥腥见虎踪。一径孤悬五峰背，烟岚五点浓如黛。壁面起兮矗相向，石颜叠兮诡万状。履触云生处，身齐飞鸟上。霞缀屏兮成锦，雾弥谷兮如涨。峰头雾雨峰下晴，一边湖树夕阳明。波声直撼鄱阳县，江色遥分湖口城。忆昔扬帆彭蠡左，湖心迥压看将堕。今来顶上看湖光，湖光射眼白如霜。不知浮荡苍翠表，只觉微茫众山小。林交阴兮青兕啼，草丰茸兮故步迷。游人今夜何峰宿，遥逐钟声度水西。
登天台峰宿（峰离寺二十里，山之最高者）
作者：吴兆
朝代：明

萝磴松崖几百层，猱攀鱼贯始徐登。昨朝望处今宵歇，岩下云埋入定僧。
登钓龙台
作者：吴兆
朝代：明

秋色延高台，台荒庙亦冷。两三樵牧儿，投石试深井。
禅智寺李本石宗衍同游
作者：吴兆
朝代：明

月明桥畔寺，云是旧隋宫。磬发山堂寂，烟销辇路空。旅怀深落日，古思入秋风。耐可同游在，看碑衰草中。
离夜
作者：吴兆
朝代：明

白露涂兰阶，秋灯耿离席。风景凄以清，情思纷如积。胧胧庭树光，送君立门隙。昨夜秦淮月，今照板桥客。
秋夜与俞安期宿乌龙潭吴家水亭
作者：吴兆
朝代：明

潭光与月色，清彻一园中。阴过临城树，凉当隔岸风。窗虚涵若水，亭敞坐如空。幽极不成寐，高怀有客同。
秋思
作者：吴兆
朝代：明

蒹葭霜冷雁初还，归梦如云只恋山。一夜潺湲西涧雨，夜来秋气满人间。
秋日寺居柬王僧劭
作者：吴兆
朝代：明

檐树凉飙急，庭芜白露漙。登临为此始，物候又惊残。寺静秋吟好，林深夜坐寒。仍多禅侣过，淡语更成欢。
秋日杂诗
作者：吴兆
朝代：明

新谷望将熟，无田安可希。饥驱儿女去，同拾遗穗归。鸟雀争喧啄，不忍相逐飞。夕舂朝作饭，朝舂夕作糜。赖此保朝夕，我心实伤悲。爰思古之人，贫贱甘如饴。牧豕上林苑，逃耕蒙山陲。道胜聊自慰，欣咏《衡门》诗。
秋野閒行归而有作
作者：吴兆
朝代：明
体裁：古风

早谷已登场，晚禾尚栖亩。欣欣足慰饥，望望非吾有。荏苒十年间，蹉跎东西走。结交吴楚士，气味少淳厚。徒令田园荒，转与琴书负。归来掩荆扉，趋向寡亲友。日月忽已除，秋气凋榆柳。卒岁何寥寥，凉风吹户牖。念往固已迁，嗟今将何守。勖哉黔娄言，斯志傥不苟。
秦淮斗草篇
作者：吴兆
朝代：明

乐游苑内花初开，结绮楼前春早来。春色染山还染水，春光衔柳又衔梅。此时芳草萋萋长，秦淮女儿多闲想。闲想玉闺间，罗衣正试单。芳飙入户吹帷动，巧鸟当窗搅梦残。因娇丽日长安道，相戏相耍斗芳草。芳草匝初齐，茸茸没马蹄。芳草远如暮，望望迷人步。将绿将黄不辨名，和烟和雾那知数。凤凰台上旧时基，燕雀湖边当日路。结伴踏春春可怜，花气衣香浑作烟。谁分迟迟独落后，谁能采采不争前。袅袅桑间路，佳期何暇顾。悠悠淮水湄，远道不遑思。空生谢客西堂梦，徒怨湘娥南浦离。未鸣鹈筜先愁歇，乍啭仓庚正及时。正及时，先愁歇。密取畏人窥，疾行防藓滑。入深翠湿衣，缘高香袭袜。搴若将何为？束刍欲待谁？茜红犹胜颊，荑白却惭肌。薜荔裁衣安可被，菖蒲结带岂堪垂。盈匊盈襜罗众芳，蛾飞蝶绕满衣裳。兰皋藉作争衡地，蕙畹翻为角敌场。分行花队逐，对垒叶旗张。花花非一色，叶叶两相当。君有麻与枲，妾有葛与藟。君有萧与艾，妾有兰与芷。君有合欢枝，妾有相思子。君有拔心生，妾有断肠死。嬴归若个中，输落阿谁里。相向无言转自愁，芳坰过客忽疑秋。别本辞柯何倚托，倾青委绿满郊丘。虽残已受妍心惜，纵贱曾经纤手摘。芍药多情且自留，蘼芜有恨从教掷。人生宠爱几能终，人心安得采时同。萦愁结念寻归径，接佩连裾趁晚风。情知朽腐随泥滓，会化流萤入幕中。
舟泊天门山寄金陵故旧
作者：吴兆
朝代：明

际晚帆投岸，苍苍暮霭平。别愁当月满，乡梦趁潮生。牛渚今宵客，鸠兹明日程。渐欣江路少，得近故山行。
舟泊石头城
作者：吴兆
朝代：明

依旧城边明月辉，城中萧索故人稀。南游日望东归急，及到金陵不是归。
舟过金山
作者：吴兆
朝代：明
体裁：五言律诗

重重苍翠边，孤塔出帆前。岚气时飘雨，山阴欲压船。人喧京口渡，雁没海门天。回首微茫际，钟声杳杳传。
西湖子夜歌八首·其一
作者：吴兆
朝代：明

湖女二三月，相将戏水涯。新堤看杨柳，旧堤看桃花。
西湖子夜歌八首·其七
作者：吴兆
朝代：明

西陵花深处，旧是情人路。湖船不出湖，愿欢寻故步。
西湖子夜歌八首·其三
作者：吴兆
朝代：明

三桥当路半，正好与郎期。湖水原无信，郎来那有时。
西湖子夜歌八首·其二
作者：吴兆
朝代：明

新着杏红衫，试骑赭白马。马骄堤路窄，急为扶侬下。
西湖子夜歌八首·其二
作者：吴兆
朝代：明

新着杏红衫，试骑赭白马。马骄堤路窄，急为扶侬下。三桥当路半，正好与郎期。湖水原无信，郎来那有时。南峰望北峰，如欢又如侬。何当云雾合，两峰作一重。渡头人眼众，船开不敢要。惯知侬泊处，不过西泠桥。外湖歌折柳，里湖歌采莲。闻声不相及，意绪风中传。西陵花深处，旧是情人路。湖船不出湖，愿欢寻故步。悔寄孤山梅，悔折断桥柳。两地本无情，郎心那得久。
西湖子夜歌八首·其五
作者：吴兆
朝代：明

渡头人眼众，船开不敢要。惯知侬泊处，不过西泠桥。
西湖子夜歌八首·其八
作者：吴兆
朝代：明

悔寄孤山梅，悔折断桥柳。两地本无情，郎心那得久。
西湖子夜歌八首·其六
作者：吴兆
朝代：明

外湖歌折柳，里湖歌采莲。闻声不相及，意绪风中传。
西湖子夜歌八首·其四
作者：吴兆
朝代：明

南峰望北峰，如欢又如侬。何当云雾合，两峰作一重。
西湖春游词七首
作者：吴兆
朝代：明

堤暖百花齐，湖春万柳低。管弦初沸日，罗绮已空闺。上巳连寒食，车轮间马蹄。游人争向处，多在断桥西。湖水碧粼粼，还疑洧与溱。褰裳临翠渚，踏草及芳辰。合岸花薰暖，双堤柳夹春。今年风景好，直为远游人。桥外即当垆，楼阴碧树扶。水筵移岸酌，越女唱吴歈。一径穿孤屿，重光带两湖。匝波舟楫动，处处起鸥凫。越女善拿舟，吴姬解棹讴。尊低芳树下，人拥古堤头。香酝寻仙客，灵峰问梵流。花时无远近，分日出城游。晴光上柳条，结伴戏花朝。歌近舟沿岸，人开马度桥。雷峰看塔迥，葛岭弄泉遥。日暮争门入，衣香满路飘。新堤杨柳斜，游冶肯还家。珠弹光流月，春衣色胜花。幕遮芳草路，骑并美人车。何处菱歌起，仍怜似若耶。游路背湖分，林陬复水濆。年传秦代石，人拜宋时坟。塔影双峰见，松声九里闻。不知天竺近，香气蔼成云。
西湖春游词七首
作者：吴兆
朝代：明

新堤杨柳斜，游冶肯还家。
珠弹光流月，春衣色胜花。
幕遮芳草路，骑并美人车。
何处菱歌起，仍怜似若耶。¤
西湖春游词七首
作者：吴兆
朝代：明

越女善拏舟，吴姬解棹讴。
尊低芳树下，人拥古堤头。
香酝寻仙客，灵峰问梵流。
花时无远近，分日出城游。¤
西湖春游词七首·其一
作者：吴兆
朝代：明

堤暖百花齐，湖春万柳低。管弦初沸日，罗绮已空闺。上巳连寒食，车轮间马蹄。游人争向处，多在断桥西。
西湖春游词七首·其七
作者：吴兆
朝代：明

游路背湖分，林陬复水濆。年传秦代石，人拜宋时坟。塔影双峰见，松声九里闻。不知天竺近，香气蔼成云。
西湖春游词七首·其三
作者：吴兆
朝代：明

桥外即当垆，楼阴碧树扶。水筵移岸酌，越女唱吴歈。一径穿孤屿，重光带两湖。匝波舟楫动，处处起鸥凫。
西湖春游词七首·其二
作者：吴兆
朝代：明

湖水碧粼粼，还疑洧与溱。褰裳临翠渚，踏草及芳辰。合岸花薰暖，双堤柳夹春。今年风景好，直为远游人。
西湖春游词七首·其五
作者：吴兆
朝代：明

晴光上柳条，结伴戏花朝。歌近舟沿岸，人开马度桥。雷峰看塔迥，葛岭弄泉遥。日暮争门入，衣香满路飘。
西湖春游词七首·其六
作者：吴兆
朝代：明

新堤杨柳斜，游冶肯还家。珠弹光流月，春衣色胜花。幕遮芳草路，骑并美人车。何处菱歌起，仍怜似若耶。
西湖春游词七首·其四
作者：吴兆
朝代：明

越女善拿舟，吴姬解棹讴。尊低芳树下，人拥古堤头。香酝寻仙客，灵峰问梵流。花时无远近，分日出城游。
访沈逸人不遇
作者：吴兆
朝代：明

闲寻芳草到门迟，云水无心本不期。枕畔残书犹自在，主人出户未多时。
贫居
作者：吴兆
朝代：明

釜里生鱼甑里尘，非关久雨却关贫。床头惟有《梁鸿传》，闲诱荆妻作古人。
赠于纳言文若
作者：吴兆
朝代：明

还治出西华，春城散曙鸦。俸支常不足，客到竟如家。古思澹流水，闲情赋落花。朝朝垂手版，山色正当衙。
赠妆春者
作者：吴兆
朝代：明

高台望若仙，出色异人妍。南市重围压，东方千骑联。衣边浮日彩，髻上惹春烟。更恃众怜意，归娇女伴前。
赠王德操居士
作者：吴兆
朝代：明

家在半塘住，常听虎寺钟。持斋坐孤馆，礼塔向高峰。姓字能藏市，妻儿相赁舂。寥寥梁孟后，于尔继芳踪。
过吴太常山居 其一 时过邻僧饭，仍多野客吟
作者：吴兆
朝代：明

冷然暮空碧，清磬出春林。
过吴太常山居·其一
作者：吴兆
朝代：明

只在花深处，恒来亦费寻。书声间竹色，鹤梦冷松阴。
过吴门访沈野范汭携酒至因赋
作者：吴兆
朝代：明

皋桥通市外，鸿墓即城隈。芳躅君能继，衡门客到开。药香余石臼，茶绿泛山杯。邻圃花迎发，东家酒送来。池萍初点絮，阶笋欲穿苔。谁复寻行迹，荒蹊不剪莱。
过曹能始家作
作者：吴兆
朝代：明

非我频相过，知君日日闲。家贫能爱客，官冷好游山。待月时同出，看梅昨共还。斜阳照深巷，又见竹门关。
过林子丘茂之兄弟新居
作者：吴兆
朝代：明

虽然不出郭，幽僻似郊墟。兄弟无余业，闭关好读书。取山开北牖，留月广前除。赖有曹评事，常过问索居。
过汪隐君道会
作者：吴兆
朝代：明

适渡丰溪水，隐隐松明山。松色自幽映，溪声复潺湲。主人尚高卧，童子启柴关。眺听且延伫，落日半林间。
过田家
作者：吴兆
朝代：明

马蹄朴索客心懒，十里无人烟火断。仆夫驱马入田家，老翁出户能相款。草中角角鸡哺雏，房内呱呱儿新诞。舍有余粮可接荒，陂多积水能防旱。借问客子来何方，炊黍蒸梨罗酒浆。话余桑柘阴移径，坐久牛羊走上堂。长男输租入城里，传闻矿税天下起。舟车牛马皆有租，老夫八十眼所无。我言老翁且莫苦，淮南还有李开府。
过西湖怀曹大参学佺
作者：吴兆
朝代：明

每忆同游处，凄然起旧怀。兰舟曾泛泛，春鸟正喈喈。几访孤山隐，常持净寺斋。苦吟花阁晓，泊月柳桥佳。此别经三载，闻官进两阶。旌骖临蜀道，宾客散秦淮。出祖龙江日，嗟余不克偕。
送刘休渊归中都
作者：吴兆
朝代：明

白下怜君失意频，濠梁归路听莺新。数家古市低攒树，十里平芜远见人。河上虹分官渡雨，城头花压驿楼春。交游已自随金散，羸马萧萧独问津。
送刘小小为尼
作者：吴兆
朝代：明

罗衣脱却一披缁，却悟红颜有歇时。学拜纤纤方礼佛，随班袅袅乍从师。忽惊形影灯前异，犹剩繁华梦里知。寄语旧家诸姊妹，年年空为落花悲。
送友人游燕
作者：吴兆
朝代：明

离筵别棹暮江滨，红树青山映白莼。一过江南风景异，两行衰柳送行人。
送姚鼎梅
作者：吴兆
朝代：明

寂寞古城阴，孤舟淮水浔。看君不豫色，倦我远游心。别路生春草，还山多苦吟。只将疏豁意，歌入浦云深。
送张朔少游燕
作者：吴兆
朝代：明

世路难如此，问君何处游。燕京方逐客，塞上正防秋。沙碛长风急，关门落日愁。将军油幕里，谁肯接应刘。
送方子公
作者：吴兆
朝代：明

行止因人定，仓皇为计非。出门虽异路，贫贱自相依。雨湿秋衣薄，风吹病骨微。昨宵曾宿别，乡梦亦同归。
送林古度
作者：吴兆
朝代：明

分手寂无语，殷勤独此心。梦于游处得，情向别时深。庐岳云初起，湓城日半阴。孤帆即千里，昨夜在东林。
酬何璧
作者：吴兆
朝代：明

少年为志在仇恩，老大销磨百不存。寂寂孤窗风雨夜，因君知我与君言。
铜雀妓
作者：吴兆
朝代：明

愁思应无赖，留香但益悲。妾身甘与殉，君蒙自多疑。秋气生台榭，凉风入蕙帷。朝朝歌舞作，不似望恩时。
闰九月燕子矶登高用寒字
作者：吴兆
朝代：明

闰月萧萧万木残，危矶袅袅压江湍。却登高处萸重佩，尚有余秋菊再看。浦口云深帆影暮，石头风急雁声寒。松亭萝磴闲行遍，正近斜阳莫倚阑。
闲思寄林古度
作者：吴兆
朝代：明

一与西湖别，春风两度来。曾栖山寺里，日日待花开。
闽中与吴元翰过马季声家酌
作者：吴兆
朝代：明

多君新酿熟，邀我客中闲。剖橘香生手，衔杯暖泛颜。败藤萦格下，争雀堕篱间。门巷斜邻寺，朝昏易往还。
除夕曹能始宅林茂之弟彦先同赋（癸卯）
作者：吴兆
朝代：明

今宵愁转剧，赖子倍情亲。聚饮怜家庆，分欢念旅贫。春添垆气暖，梅照烛花新。共惜须臾别，明朝隔岁人。
集林光禄新第得花字
作者：吴兆
朝代：明

到户尘喧远，开门蕙径斜。图云流碍栋，刻鸟立窥纱。带笋移邻竹，裁枝寄别花。残霞藏宿雨，弱柳堕栖鸦。亭敞分歌伎，池清漾钓槎。谁言光禄第，定是石崇家。
青溪泛舟偶访友人
作者：吴兆
朝代：明

青溪有九曲，曲曲见钟山。山色长如此，水流终不闲。却于日暮发，好趁月明还。之子门临岸，维舟且扣关。
题王野城南居
作者：吴兆
朝代：明

瓢笠高悬壁，交游久绝踪。门生当径草，窗度隔城钟。野老期看竹，山僧就结冬。今朝秋气爽，户外数晴峰。
鹫峰寺寄友人
作者：吴兆
朝代：明

水漫长桥深复深，寺门花密柳阴阴。寻余只在莺声里，不听莺声何处寻。
渡铁桥
作者：吴兆元
朝代：明
体裁：五言律诗

峭壁称天险，奔涛震若雷。龙知听法至，鸟解傍人来。宝筏群生渡，金绳八道开。乘梁惊灏瀚，经济有奇才。
苍梧即事
作者：吴光
朝代：明
体裁：五言律诗

苍梧连百粤，野望兴悠哉。水入牂牁阔，山蟠越巂回。冬林猱玃静，两岸螮蝀开。极北风烟远，愁心江上台。
游珠泉
作者：吴光登
朝代：明
体裁：五言律诗

浦泽钟灵气，珠宫散暖烟。一泓春黛浅，万颗夜光圆。翠影凌波出，空花吐藻鲜。老僧尝驻锡，从此悟清涟。
丈人行
作者：吴克恭
朝代：明
体裁：古风

城门有丈人，种瓜绿盈园。瓜熟许邻吃，偷之竟不言。岁久都感激，相期瓜蔓繁。虽有困穷□，抱瓜瓜不冤。近者天稍旱，群儿走塞门。请为救瓜活，不忧井水浑。深知丈人德，岂感使君恩。忠信苟不偷，风俗诚所敦。嗟嗟复嗟嗟，敢为鄙夫论。
三月十日与萨天锡录事游京口城南小寺忽虞伯生秘监寄萨诗用韵呈席上
作者：吴克恭
朝代：明
体裁：五言律诗

不见秘书久，忆公清且閒。看诗野殿侧，把酒春林间。因送碧鹅使，相过黄鹤山。遥怜西阁侍，文采映珊珊。
东城行
作者：吴克恭
朝代：明
体裁：古风

东城俯春流，余昔钓游地。忆尝拈落蕊，相偎倚桃树。叶底避游丝，丛深纳飞絮。同时四五辈，被服俱美丽。千金各自携，日暮恣游戏。但道长如此，焉知老将至。昨日寻旧游，光景徒自媚。日肆江海踪，漂零复谁记。非无桃与李，寂寞千万亿。
二月十九日登大茅峰夜宿元符宗坛因呈集虚真人并閒远潘尊师
作者：吴克恭
朝代：明
体裁：古风

大茅峰栖云绝顶，祠官石坛秋日冷。杖藜萧条一老翁，仲冬焚香谒司命。日间流水俯潺湲，妙意所得何能言。昔闻兹山直通蜀，避世何必求桃源。清晨跻攀历深窈，下视诸宫楼观小。乱叶打头风倒吹，是日苦寒绝飞鸟。三君弟子老奉祠，清净寡欲真吾师。清酒绿液半凝脂，慰我远来还渴饥。閒远先生更奇古，壁间示我虞翁诗。诗中爱道李太白，结巢云松复此客。九江秀色虽可餐，高隐何如炼精魄。吾闻兹山到处有神仙，杨许遗书傥可传。泥丸绛官朝内景，玉经玄文味至言，如此亦足昌吾年。
云楼为至上人赋
作者：吴克恭
朝代：明
体裁：五言排律

至公好楼居，揭以倚云名。云虚不可倚，直欲观峥嵘。歘尔山中起，油然石上生。湿衣沾弱絮，过角弄轻英。最觉凌霄迥，还看映日明。逶迤成故事，凭藉足高情。怀哉虞太史，题诗为刻楹。
偶成
作者：吴克恭
朝代：明
体裁：七言绝句

船落黄泥与白沙，春光都在棠梨花。蜜蜂相喧作何语，日晚松阴报午衙。
友人仕掾曹为上官所迫从赋此送归
作者：吴克恭
朝代：明
体裁：古风

采兰复采兰，绿叶何参差。馨香满怀袖，持以遗所思。恩情中道绝，此心当告谁。愿结青林佩，悠哉白云期。石间揽三秀，学道倘因之。
君子亭
作者：吴克恭
朝代：明
体裁：古风

二月姑苏城，繁花压城楼。车骑相娱乐，鼓吹间歌讴。玉山轩中意，绿竹美且修。澹然君子交，戛击应鸣球。风回雨光乱，日薄云气浮。顿令尘缘息，竟与野性投。当今顾辟疆，伊人王子猷。抚膺谅云合，散帙保迟留。伐竿损渔性，接筒悲下流。仰止清净观，俯惭筋骨秋。卑哉涧间雀，暮色隐啾啾。
唐宫咏
作者：吴克恭
朝代：明
体裁：五言绝句

斗草赌珠襦，穿花提玉壶。东头老供奉，好似执金吾。
城边柳条
作者：吴克恭
朝代：明
体裁：七言律诗

城边柳条春意动，近者力至复低垂。须令傍水留披拂，不独撩人管别离。过月即看邻绮树，卜巢还许借黄鹂。荒州物色犹如此，若在御沟应更奇。
客广陵答天锡见贻韵
作者：吴克恭
朝代：明
体裁：古风

汎舟春风生，江光飏云藻。人生杜牧游，柳色淮南道。幸欣韶芳媚，孰云春事杪。远思极绵绵，无缘是芳草。
寄曹德昭台郎
作者：吴克恭
朝代：明
体裁：古风

昔子驱车往河甸，河水迢迢不相见。侍御骢马昔扬镳，郎君今年复为掾。乍冬苦寒不可当，子乃衰绖请太常。礼官封谥有褒恤，赐碑撰刻皆文章。名驹翩翩日千里，自是骅骝与騄駬。范滂揽辔望澄清，爱尔传家尤更美。我宗门户真凄凉，四十五十年相将。数奇命薄多轗轲，但恐失所缠风霜。冯唐已老何由起，鬷蔑不言几失子。雄飞雌伏何足论，目断秋江送双鲤。
寄柯博士
作者：吴克恭
朝代：明
体裁：五言律诗

柯侯五云吏，自号丹丘生。先皇御宸极，高阁咏文明。羽盖桥山集，彩舟江上行。苏州韦刺史，那独擅才名。
寄石民瞻
作者：吴克恭
朝代：明
体裁：七言绝句

涧泉堂上白须翁，苦忆云山杖屦同。秋到黄花无几日，人生只合酒杯中。
寄萨天锡时居福建宪幕
作者：吴克恭
朝代：明
体裁：五言律诗

春日江南郡，怀人杜若生。乌啼建业树，客在福州城。桂酒银壶重，华裾玉佩清。题诗幕中罢，应得动高情。
寄陈众仲供奉
作者：吴克恭
朝代：明
体裁：古风

骑马都下归，放船湖中赏。恩沾翰林制，乐奏凤池响。十年雨露间，一日青冥上。虞陈本同姓，词源浩沆漭。他山翠琰刻，别殿黄金榜。诸公诵合作，观者必抵掌。昨闻已超然，近见益高爽。宜乎盛名下，传写日以广。汉史奏德星，君家太丘长。馀音抚庙瑟，致礼张贤网。吾衰竟五十，所去辄寻丈。云瀑代春弦，女萝为夕幌。誓挂牛角书，妻子鹿门往。薄忝君子交，幽期起遐想。
寄题剪韭亭
作者：吴克恭
朝代：明
体裁：五言律诗

园有幽亭趣，题之剪韭名。老夫无长物，上客总高情。脆碧含风断，轻黄带雨烹。相过乳饼白，还爱酒壶清。
怀杭州李二尹
作者：吴克恭
朝代：明
体裁：七言律诗

兰省故人何寂寞，柴门今雨独徘徊。老夫老向愁边去，春日春从病里来。王粲空传邺下咏，山公不复习池回。箧中书疏愁俱积，忽到思君一屡开。
怀陈汉卿从事
作者：吴克恭
朝代：明
体裁：七言律诗

两江故人踪迹疏，汾水牛郎能遗书。青镜时时伤往事，素丝日日看新梳。帘穿迸树攒云气，扇接飞花下雨馀。尔亦官居古道院，一春情思竟何如？
惠山泉
作者：吴克恭
朝代：明
体裁：七言律诗

九龙之峰秀蜿蜒，玉浆迸出为寒泉。来归石井僧分汲，流入草堂吾独怜。暗滴洞中云细细，冷穿池上月娟娟。□乞茶经与水记，俟余岁晚奉周旋。
早行
作者：吴克恭
朝代：明
体裁：古风

溽云敛徂暑，阴火鍊金精。瞻彼河汉白，林园风亦清。肃肃郊雁翔，嘒嘒山蜩鸣。吹笳者谁子，三五柳边城。城门一何高，岐路百从衡。谅无杨朱泣，悠然白首情。
春夏承湖南佥宪兀颜子中问讯敬用酬上
作者：吴克恭
朝代：明
体裁：诗

有客湖南去，闻公宪节新。坐沾梅子雨，忆别柳条春。衡岳瞻朱鸟，湘江咏绿蘋。升车访遗逸，问俗愿清淳。
春日
作者：吴克恭
朝代：明

映日含风白苧衣，香飘晴雪弄春晖。故人骑马不相识，蛱蝶自来衣上飞。
春日
作者：吴克恭
朝代：明
体裁：七言绝句

映日含风白苧衣，香飘晴雪弄春辉。故人骑马不相识，蛱蝶自来衣上飞。
横塘曲
作者：吴克恭
朝代：明
体裁：五言绝句

妾家住横塘，绿水映垂杨。五月南风起，荷花似藕香。
湖光山色楼
作者：吴克恭
朝代：明
体裁：五言律诗

智仁予所乐，平湖仍对山。神交鱼鸟外，兴移蒲柳间。閒云捲幔入，落日棹歌还。望海蹑星影，秋槎来碧湾。
短衣
作者：吴克恭
朝代：明
体裁：古风

短衣荷长镵，晨起斸黄独。归来读道书，日晏饥我腹。羽人丹砂床，遥知在涧谷。松膏滴云腴，山房酒应熟。
碧梧翠竹堂分韵得带字
作者：吴克恭
朝代：明
体裁：古风

长夏梧竹阴，偃薄适所爱。良朋四方至，叙此承嘉会。雅意几宿昔，神交一倾盖。莲芳玉山酒，芹碧松湖菜。风流五侯鲭，□水郎官脍。高郎雅眉宇，郯生富清裁。短李善长谈，医缓辄雅拜。张颠矜道妙，僧彻持醒戒。歌喉间宝瑟，舞影回兰旆。题扇琼英忿，张筵翠屏对。杂乱虽无次，妍丑各有态。良游信所惬，佳赏心亦快。兹会安可期，明当返予载。回望玉山云，川长水如带。
秘书行送达秘监
作者：吴克恭
朝代：明
体裁：古风

天下学士聚鸿都，老氏藏室仙为徒。汉有石渠更天禄，贞观人才颜与虞。故事星躔木天壮，东壁神光如宝珠。阁前芝草列五色，庆云湛露垂金铺。三皇五帝在时事，蓬莱道家之所无。近者委蛇行秘书，蜀人邵庵目力枯。迄今一代论制作，先生合上明光趋。二十龙头还最贵，三十豸冠名不孤。扬历中外复多载，使预朝政恐所须。窃当留中赞帝谟，奏列学者陈区区。送酒况承光禄寺，进食何止步兵厨。还思昼夜延青琐，莫问君王乞鉴湖。
策马出郭门
作者：吴克恭
朝代：明
体裁：古风

策马出郭门，杖剑歌载驰。河水北洋洋，太行东巍巍。风吹白日暝，死者横路岐。传闻多杀伤，瑟怆神魂飞。心御丈夫诺，手握千金资。直前且不顾，讵以祸福移。人生贵同类，所独哀流离。迫此苦寒节，悠悠仆夫饥。下马知马劳，上马忧马迟。虽不通马语，情事谅庶几。落日古战场，往往令人悲。岂意霄壤间，我行今践斯。
简陈汉卿郎官
作者：吴克恭
朝代：明
体裁：七言律诗

荒土城边草树邻，荷君诗语数相亲。交游岂谓寻常辈，耆旧都无四五人。才比阮生谁放旷，赋传庾信最清新。愁深江燕衔泥急，偶污床书不忍嗔。
至正九年四月二十日元璞舟过江郊枉劳衰疾承近怀多慰元璞言归赋七言近体一通问讯遥寄玉山主人
作者：吴克恭
朝代：明
体裁：七言律诗

玉山长夏草堂幽，老爱从君十日留。醉语支离欢不记，归来烂熳忆相求。风回柳叶摇歌扇，月出荷花映綵舟。可念江湖搔白首，还将衰朽问汤休。
草生可揽结
作者：吴克恭
朝代：明
体裁：古风

草生可揽结，衣敝香不灭。风吹古别离，换我青青发。去年往燕赵，今年来吴越。各自有情人，鸾膏化为血。
草生磐石上二首
作者：吴克恭
朝代：明

草生磐石上，根深石不露。水流磐石间，风吹下山去。草生磐石上，似许行人坐。水流磐石间，不许行人过。
草生磐石上二首·其一
作者：吴克恭
朝代：明
体裁：五言绝句

草生磐石上，根深石不露。水流磐石间，风吹下山去。
草生磐石上二首·其二
作者：吴克恭
朝代：明
体裁：五言绝句

草生磐石上，似许行人坐。水流磐石间，不许行人过。
莲叶何田田
作者：吴克恭
朝代：明
体裁：五言绝句

莲叶何田田，田田生绿波。明朝大如盖，风吹将奈何！
薛常州端午雅制
作者：吴克恭
朝代：明
体裁：七言律诗

端午宫词进閤门，侍臣应得忝芳樽。御罗画扇金花细，瓮茧朱丝玉臂温。太子题诗成故事，前朝报国荷残恩。更求医士三年艾，携向壶冰炷月魂。
蝶
作者：吴克恭
朝代：明
体裁：五言绝句

失意穿罗袖，缘情恋绣床。妒遗衣上粉，狂觅酒边香。
见山亭为洞神宫主江济川赋
作者：吴克恭
朝代：明
体裁：古风

本是江总宅，晚为老氏宫。轩豁此亭子，乐哉同姓翁。盘礴青溪上，睥睨白门东。云林肃仙气，道德扬清风。见山便自好，何必居山中。悠然今古意，此事将无同。
谷口歌采荣
作者：吴克恭
朝代：明
体裁：古风

谷口歌采荣，松间吹玉笙。如无此时兴，何处有高情。唐虞让天下，巢许擅其名。哀哉和氏璞，献者楚王城。
赋少尹乃元臣为东平郡王之诸孙求诗
作者：吴克恭
朝代：明
体裁：五言排律

圣历开文运，王章定武功。大人推部落，开府冠山东。日月旂常异，河山带砺同。诸孙传赤舄，小雅播彤弓。一命起居注，载趋长乐宫。掖庭官济济，淮浙赋中中。窃忌徵求急，方来福禄崇。翱翔鸾凤日，逆顺马牛风。帝力生成大，人心灌溉公。共图歌政理，多稼答年丰。
赋翟志道家三琴翟年五十九以青阳县令引年盖高士也
作者：吴克恭
朝代：明
体裁：古风

翟公家三琴，粲粲金玉徽。观其记中语，熟读令人唏。玉徽落将家，蹴踏当床闱。龃龉蛇蚹纹，手泽自淮淝。金徽差小□，王生旧所遗。生居湖山居，襜襜者深衣。忆别三十年，老大减腰围。又有墓中者，才德婉而微。其初来薛氏，斲者识雷威。薛亦乱离得，最后归林扉。公云皆我友，爱比玉与玑。昔公为县令，宁弃笏与绯。胡此独不释，谓是古音希。我尝听公弹，空斋坐忘饥。松飙度落雪，竹日流清霏。或时作龙吟，华玉吼朝曦。或时岭猿叫，夜涧空霜飞。或时呈浏亮，露鹤鸣江矶。高情寄绝代，妙在神气机。感深动恻恻，望洋见颀颀。浮云琵琶筝，俗耳溷是非。藉此罗酒肉，识者恒讽讥。傥生盗蹠粟，宁死首阳薇。周公不可作，孔子将安归。猗猗林下兰，庶草联芬菲。春天不得佩，岁晚还□叽。请公操此曲，古道资凭依。公坐默不应，面墙看蛜蝛。
赠曹仲普
作者：吴克恭
朝代：明
体裁：七言律诗

学省花阴覆苑墙，莺啼曙色映苍苍。翁今拜秩少宗伯，乐奏春官新太常。通陛起居同典礼，侍臣子弟合为郎。扁舟道别江城暮，□瑟朱弦思渺茫。
达兼善除秘书监未上而有侍郎之命赋诗奉送
作者：吴克恭
朝代：明
体裁：七言律诗

鸡年海内龙头客，早负词场一世豪。秘监稍迁为学士，侍郎即去重仪曹。到京骑从看花蕊，过阁朝回拾凤毛。□忆玉堂何处所，青春白日见挥毫。
过义兴周将军庙
作者：吴克恭
朝代：明
体裁：七言律诗

阳羡溪边孝侯朝，陆机文字右军书。借从名士传家后，谁谓将军亡国馀。蛟虎于今正狼藉，凤麟不见谩欷歔。阴阴栋宇多松桧，儗欲临流卜隐居。
送乡人钱明之赴闽阃掾
作者：吴克恭
朝代：明
体裁：五言律诗

仗节开闽阃，分曹傍省闱。用人那有外，观海更无涯。白露收柑子，南风食荔枝。未须频会面，多寄府中诗。
送卓御史移西台
作者：吴克恭
朝代：明
体裁：五言律诗

汉节楚江东，堂堂御史公。秦山指太白，胡马骤青骢。光映长安月，凉生建业风。冥鸿有高羽，多在柏台中。
送友生
作者：吴克恭
朝代：明
体裁：七言律诗

春风颠狂复细微，吹波荡桨动人衣。野桃叶小流莺至，官柳条长江鲚肥。稍别未嫌频作恶，相逢自识固应稀。腐儒窃禄真何补，望望沧洲白石矶。
送张中丞之官翰林
作者：吴克恭
朝代：明
体裁：七言排律

中丞献纳道如何，内相丝纶宠莫过。槐阁地联文石陛，杏园春满曲江波。阴阴雨露深青琐，个个星辰湿绛河。花蕊隔箫宫漏近，柳条当户晓莺多。中官送酒青丝络，上苑乘骢白玉珂。岂独寸心图补报，要须元首及赓歌。太常礼乐还相问，阁老才名迥不磨。通国此时同怅望，忆公何处最委蛇。鳌峰巨石森蓬岛，香殿微风拂御罗。延祐得贤俱第一，野人白首□林阿。
送曹德昭入掾中台
作者：吴克恭
朝代：明
体裁：古风

孟秋高飙荡焱热，太白当头映佳月。天地始肃禾乃登，长歌送君思激烈。青骢马肥青刍秣，公子为郎亦材杰。台端象贤重耳目，天边北斗司喉舌。大夫抗礼丞相前，掾曹执法俱才贤。栖乌在庭柏树古，元气旁礴云苍然。鲁公葛藟方绵绵，金钟玉磬两在县。快哉此行视京秩，清庙之瑟朱丝弦。故人沦落江海边，为君一诵《秋水》篇，请君直上穷河源。
送汤生茂才归宛陵
作者：吴克恭
朝代：明
体裁：五言律诗

春舟度鹤觜，晨鼓发龙湾。软语劳相接，幽期任独还。风清建业渚，云白敬亭山。自有府公荐，惭无游子颜。
送沙子中经历建宁
作者：吴克恭
朝代：明
体裁：七言律诗

武夷苍苍春日黄，山行兜子陟炎荒。故人右榜多通显，清庙遗音独渺茫。官堠绿林穿荔子，人家饷客食槟榔。兼之此地多书籍，公退牙签日几行。
送牛彦伊之金陵兼寄曹德昭御史
作者：吴克恭
朝代：明
体裁：七言排律

苦忆茅山陶隐居，此行白下子何如。未逢名士收通刺，还有高僧与读书。五月兰苕栖翡翠，千年桂树傍蟾蜍。紫箫声彻台山凤，綵笔香生墨沼鱼。昨喜故人来旧隐，始闻御史拜新除。深期古道酬家业，东鲁文贞谥不虚。
送牛彦伊湖南宪副
作者：吴克恭
朝代：明
体裁：古风

数岁情亲托邻里，饮酒自放宁拘礼。城中故旧四五人，与子不识何为喜。前者较艺列春官，今者荐名登御史。蒹葭苍苍白露盈，凤凰飘飘赤霄起。衡山诸峰云气高，上有朱鸟飞嗷嗷。洞庭扬波潇湘接，送子百丈江中艘。芙蓉此时开满郊，绣衣握节巡江皋。荆潭倡和得从事，长沙幕府待俊髦。岂无他人我独劳，自古陈力还吾曹。
送达天山应奉北上
作者：吴克恭
朝代：明
体裁：七言律诗

国中太史浙河游，碧树风生紫绮裘。蜀郡奉祠杨子老，汉廷召对贾生优。金盘芍药还相咏，翠笼樱桃亦易求。幸得草堂同晚饭，少陪高论借迟留。
送陈众仲
作者：吴克恭
朝代：明
体裁：七言律诗

西阁梧桐安凤巢，羽仪五色异凡毛。往时学省文名重，今代词林王气高。春到御沟生绿水，地连宫柳间红桃。老去相如少词赋，颂声转拟属王褒。
送黄秘书归金华
作者：吴克恭
朝代：明

秘书古罍洗，金玉閒追琢。寘之宗庙间，乃复敦素朴。科诏昔求贤，明经以为学。君虽第三甲，文气已磅礴。凤毛联五色，麟定峙一角。于时日正中，青冥翔寥廓。迄今半台省，往者俱馆阁。枚数尽英雄，隐显关述作。伟哉尚书宋，继起秋天鹗。一魁四海望，旋复凄夜壑。盛衰互绝续，天意岂厚薄。吾子幸老翁，挂冠弥矍铄。安车大江左，杖藜名山郭。清言穷理窟，私淑仰先觉。况及大夫公，生世縻好爵。述德纪丰碑，山木工则度。宛宛白下虹，剡剡翠螭襮。无双江夏姿，豫章元祐脚。清标溢素羽，皦若离群鹤。翕然万里思，芝草焉用啄。不食固不饥，风清九皋乐。回首汉廷偃，倒行竟前却。疏广非甚贤，知止自宽绰。仆也畎亩中，讴歌以耕凿。闻名三十载，交谊欣所托。鹏鴳各栖飞，萍蓬殊依泊。天寒望古柏，孤翠几巉错。深期帝子都，仿像洞庭乐。馀音今在无，大雅其寂寞。缅怀虞阁老，安问颇悠邈。空花结翳业，不疗金篦膜。沧江落日远，一苇中流弱。外史论文章，谭君口谔谔。语我盍赋诗，持赠勤有恪。君家金华邻，冉冉仙意作。神光运草木，白石俱起跃。摊书石间帙，洗？松下酌。生荣毕志愿，俯仰何愧怍。六经圣道微，沿流到伊洛。其文有蕴奥，其义则博约。后生待来兹，前辈已零落。往往轻师说，授受工摽掠。虚辞相矜誇，体认迷执捉。君归善自谋，何以同矩矱。诗教本人心，烦君晓粗略。
送黄秘书归金华
作者：吴克恭
朝代：明
体裁：古风

秘书古罍洗，金玉閒追琢。寘之宗庙间，乃复敦素朴。科诏昔求贤，明经以为学。君虽第三甲，文气已磅礴。凤毛联五色，麟定峙一角。于时日正中，青冥翔寥廓。迄今半台省，往者俱馆阁。枚数尽英雄，隐显关述作。伟哉尚书宋，继起秋天鹗。一魁四海望，旋复凄夜壑。盛衰互绝续，天意岂厚薄。吾子幸老翁，挂冠弥矍铄。安车大江左，杖藜名山郭。清言穷理窟，私淑仰先觉。况及大夫公，生世縻好爵。述德纪丰碑，山木工则度。宛宛白下虹，剡剡翠螭襮。无双江夏姿，豫章元祐脚。清标溢素羽，皦若离群鹤。翕然万里思，芝草焉用啄。不食固不饥，风清九皋乐。回首汉廷偃，倒行竟前却。疏广非甚贤，知止自宽绰。仆也畎亩中，讴歌以耕凿。闻名三十载，交谊欣所托。鹏鴳各栖飞，萍蓬殊依泊。天寒望古柏，孤翠几巉错。深期帝子都，仿像洞庭乐。馀音今在无，大雅其寂寞。缅怀虞阁老，安问颇悠邈。空花结翳业，不疗金篦膜。沧江落日远，一苇中流弱。外史论文章，谭君口谔谔。语我盍赋诗，持赠勤有恪。君家金华邻，冉冉仙意作。神光运草木，白石俱起跃。摊书石间帙，洗�松下酌。生荣毕志愿，俯仰何愧怍。六经圣道微，沿流到伊洛。其文有蕴奥，其义则博约。后生待来兹，前辈已零落。往往轻师说，授受工摽掠。虚辞相矜誇，体认迷执捉。君归善自谋，何以同矩矱。诗教本人心，烦君晓粗略。
送龙翔俊用章住吴白马寺
作者：吴克恭
朝代：明
体裁：五言律诗

白马吴中寺，袈裟建业船。黄花季秋月，锦树大江烟。洗钵胡僧饭，驮经汉帝年。何时虎丘石，共论永明禅。
道傍古坟
作者：吴克恭
朝代：明
体裁：古风

孤坟两松树，风起秋阴暮。日出沙草黄，野烟白于雾。斯人盖棺定，长夜无由寤。浮生竟何为，陡觉伤驰骛。二气积惨悽，山川莽回互。何不学神仙，翰飞饮朝露。悲哉茂陵骨，曾为学仙误。
问郭君锡病
作者：吴克恭
朝代：明
体裁：七言律诗

向宿丹阳旧草堂，映人嘉树忆相将。阶前蕙叶几多碧，江上柳条无数长。不儗得书成卧病，遥知裹药自闻香。来时许我青松障，莫遣云山堕渺茫。
阳羡茶
作者：吴克恭
朝代：明
体裁：七言律诗

南岳高僧开道场，阳羡贡茶传四方。蛇衔事载《风土记》，客寄手题春雨香。故人惠泉龙虎蹙，吾兄紫笋鸿雁行。安得茅斋傍青壁，松风石鼎夜联床。
陶巨川归养
作者：吴克恭
朝代：明
体裁：七言绝句

雁过秋霜落满衣，数声相近白云飞。寄书莫送浔阳鲊，采石江头鱼最肥。
题元晖山水
作者：吴克恭
朝代：明
体裁：七言绝句

江上江云漠漠寒，有时带雨过层峦。只愁海岳庵前路，水没黄沙鸭觜滩。
题白云窗
作者：吴克恭
朝代：明
体裁：古风

白云本无心，乃生窗牖间。崇朝寄所托，日晏澹忘还。并秀绿萝雨，馀润紫芝田。悠悠将无同，翳翳还自然。欲得此中趣，惟观天际山。独想陶弘景，令人心意閒。
题良常居士山居
作者：吴克恭
朝代：明
体裁：古风

良常标名山，句曲主仙洞。茅君倚翠麓，白云满高栋。上有岩栖士，山入与云共。芝草鸟为耘，桃红鹿衔送。茅君老兄弟，夙昔勤远梦。子独擅为邻，幽深补其空。风瓢悬雅乐，灵朮分仙供。息我山木阴，怀人玉箫弄。暂时苦劳事，非必能抱瓮。洗药爱源泉，掇英比朝饔。归静其抱一，知尚亦殊众。鹤驭来何方，寻君引余鞚。
题虞幼悦西郊草堂
作者：吴克恭
朝代：明
体裁：古风

因忆浣花杜陵老，使我不落怀成都。张仪城外雪山立，玉女井边春露濡。邵庵先生家本蜀，悦也草堂宜有圃。圃成奉公以为乐，藉此名世何时无。想公堂前风日腴，野梅官柳一株株。县官来问礼数熟，阁老出游孙子扶。图书琴瑟在左右，游意□澹天为徒。新诗兼见公手迹，读者爱比骊龙珠。公在西郊草堂里，神交自是才情美。江水娱人秋日晖，雅音萧条公老矣。
鹤皋辞赠张鍊师
作者：吴克恭
朝代：明
体裁：古风

吹笙王子晋，鍊鼎茅初成。清秋金穴游，白羽云中行。五烟随露掌，太霞乘火精。高歌落渺茫，逸气凌紫清。时饮玉池水，朝餐珠树英。追随神雀舞，低昂威凤鸣。如何九皋上，托子以修名。
渔歌子
作者：吴兖
朝代：明

千顷蒹葭一钓翁，家居南浦小桥东。桃花水，鲤鱼风，短笛横吹细雨中。
忆昔
作者：吴其驯
朝代：明

忆昔当强仕，抽簪返故林。乞身明主惠，将母小臣心。麦秀方除泪，蓼莪从废吟。空留双鬓在，那禁百愁侵。
题古木竹石·其一
作者：吴凯
朝代：明
体裁：五言绝句

古木封苔润，丛篁被雨滋。空山无与伴，相结岁寒期。
题古木竹石·其二
作者：吴凯
朝代：明
体裁：五言绝句

新篁翳怪石，古木昼阴阴。我欲频来此，焚香一鼓琴。
灵谷山
作者：吴南寿
朝代：明
体裁：古风

尝闻天台八万四千丈，髣髴根蟠东海上。赤城丹霞二石梁，几欲从之路难往。吾州喜有灵谷山，悬崖秀出群峰间。兴来腾身览绝顶，十步九折劳跻攀。追寻凌云抚遗迹，门对长江秋水碧。洪波浩荡绕山流，鹭睨鸥窥云树黑。焚香再拜礼浮丘，烈烈北风吹殿头。夜深何处候笙鹤，披衣托宿南岩幽。
春日雨中示友人
作者：吴去疾
朝代：明

二月已过三月临，茅堂寂寥常雨阴。梅花白白落已尽，杨柳青青浑未深。何日新晴出山郭，及时行乐称春心。应须载酒穷幽赏，烂醉扶肩过竹林。
酬李卿
作者：吴去疾
朝代：明

李卿好客天下无，日日相过惟酒徒。眼花耳热不复醉，瓶罄樽空还复酤。去年解后留君第，七日疏狂淹客途。近有新词来寄我，洒然清兴满江湖。
同游香山寺
作者：吴同春
朝代：明
体裁：五言律诗

著屐秋方早，携樽日欲曛。山高平对月，寺迥俯看云。秦树天边尽，泾流塞外分。至人不可见，元鹤尚堪闻。
游暴经峪
作者：吴同春
朝代：明
体裁：七言律诗

觅胜寻幽曲径通，肩舆面面受天风。深岩贝叶经霜白，绝壁昙花映日红。百道泉声飞树杪，千寻翠色落云中。援琴欲鼓高山调，不见钟期兴转穷。
癸未冬登岱岳·其一
作者：吴同春
朝代：明
体裁：七言律诗

东皇楼阁自天开，绛节高悬白玉台。雨向仙人峰外过，云从玉女峡中来。孤标捧日三千丈，阁道凌空十八回。灵奥已看人世隔，赤城何处访蓬莱。
癸未冬登岱岳·其三
作者：吴同春
朝代：明
体裁：七言律诗

仙闾灵府近如何，绝壁扪萝试一过。不信海滨拖白练，忽惊杖底堕黄河。云飞玉井香风细，花冷瑶坛露气多。谁向青华传秘诀，古今天地总悲歌。
癸未冬登岱岳·其二
作者：吴同春
朝代：明
体裁：七言律诗

八荒迢递望中收，片石低看昼夜浮。汉畤金章秋色冷，秦松御帐雨声愁。星躔半绕云岩出，海水平悬日观流。仙骨莫怜丹灶远，乘风直欲度沧洲。
寒雨
作者：吴向
朝代：明

山中新酿熟，遥忆故人来。野鹤穿波去，江帆冒雨开。独树依岗老，暮云傍水回。寒深屐齿怯，阶砌长春苔。
观物偶成
作者：吴向
朝代：明

南风刚到户，淑气又回旋。浴水新荷绿，穿花粉蝶妍。日高将近午，潮涨欲平川。莫搅羲皇梦，北窗方熟眠。
读白沙先生春日醉中言怀
作者：吴向
朝代：明

鄙心未廓落，那识古人心。登山开醉目，临水听寒琴。春风还似旧，花信肯输今。分付乾坤在，披襟向竹林。
黄冈杂咏
作者：吴向
朝代：明

稳睡寒床帖竹枝，宛然奇梦诵新诗。一樽贮却香醪好，留到看山对菊时。略破人间万事非，浮云几点过柴扉。凭谁扶上黄冈顶，拍掌千峰抱月归。
黄冈杂咏·其一
作者：吴向
朝代：明

稳睡寒床帖竹枝，宛然奇梦诵新诗。一樽贮却香醪好，留到看山对菊时。
黄冈杂咏·其二
作者：吴向
朝代：明

略破人间万事非，浮云几点过柴扉。凭谁扶上黄冈顶，拍掌千峰抱月归。
黄岗杂咏
作者：吴向
朝代：明

拟赋閒居未得閒，今宵境外是何宽。黄岗一朵梅梢月，已照茅茨半壁间。
七夕漫成
作者：吴哲
朝代：明
体裁：七言律诗

乌鹊梁成岁一过，灵风此夕度鸣珂。鸾钗再合骈金股，牛渚重来失素波。巧落人间征应少，愁归天上别离多。回车月黯无消息，香雾云鬟奈尔何。
丙申三月从平章左公总戎临安过南山访杨铁崖先生时溪涨马不克渡延伫口号
作者：吴哲
朝代：明

旂旐晨趋十万军，卫青幕府事纷纷。卧龙不远沧溟窟，走马来看馆阁文。春过名山花乱落，雨晴飞瀑路难分。先生高伴洪厓啸，独向溪边望白云。
夜雪有怀范玉厓叔中朱沧洲孟辩
作者：吴哲
朝代：明
体裁：古风

江南地薄雪并寒，缘江矮屋茅复单。析薪束缊空燎眼，春阳不暖先生槃。田家利酤常苦酸，东家垆头量子宽。山公八斗焉足醉，少须暂解双眉菆。门前柳花飞作团，瑶田珠树森阑干。邹枚僵卧竟不起，对此欲赋谁同欢？南州俊髦陆与韩，躁进误刷凌云翰。售才阮生急一官，肉眼不肯空曹瞒。沧洲渺弥，玉厓巑岏。二仙者流，同余肺肝。进直任公钩，退屑淮王丹。宗儒唱导富儒学，妙斡造化归豪端。乃谓仲尼颜子不死亦易事，忍见后天日月凋双丸。今夕复何夕，三山皆白鸾。我欲邀二仙，授简发漫汗。仙兮素爱我，御风谅非难。戒儿预沽客一石，此醉要吸六合万顷冰壶干。
小孤山（俗谬为小姑，上有圣母庙像在焉）
作者：吴哲
朝代：明

中流玉卓迥无群，大海雄藩自楚分。绝顶薰芗常蔽日，靓妆楼阁不藏云。孤根暗直龙栖宅，乱水平铺鸟篆文。我欲维舟明月里，为神鼓瑟候湘君。
过里洋河
作者：吴哲
朝代：明
体裁：古风

里洋河，何汤汤，奔流百折到泷冈，砂矶湾湾里路长。船头照见落日黄，愁云低没双凫翔。樯乌孤征心徊徨，遥空半作明月光。凉风忽来吹我裳，荻花夜白含清霜。里洋河，思故乡。
遣兴答李道源
作者：吴哲
朝代：明

徒步何忧髀肉消，赋归无待《楚辞》招。摩娑药笼三年艾，濩落人寰五石瓢。蓑笠雨淹沧海钓，斧斤晴趁白云樵。游仙枕上西池月，转觉东华曙色遥。
题豫章镏孝纪所藏米元晖画卷时久不得东吴消息
作者：吴哲
朝代：明

淞阳之居何处寻，展卷聊复尉幽心。门前莺去春事毕，屋里雨鸣江树深。微茫汉月堕燕草，窈窕吴成越吟。南宫仙人独不死，白云峨峨苍山岑。
一钱行赠林茂之
作者：吴嘉纪
朝代：明
体裁：古风

先生春秋八十五，芒鞋重踏扬州土。故交但有丘茔存，白杨摧尽留枯根。昔游倏过五十载，江山宛然人代改。满地干戈杜老贫，囊底徒馀一钱在。桃花李花三月天，同君扶杖上渔船。杯深颜热城市远，却展空囊碧水前。酒人一见皆垂泪，乃是先朝万历钱。
一钱行赠林茂之
作者：吴嘉纪
朝代：明

先生春秋八十五，芒鞋重踏扬州土。故交但有丘茔存，白杨摧尽留枯根。昔游倏过五十载，江山宛然人代改。满地干戈杜老贫，囊底徒馀一钱在。桃花李花三月天，同君扶杖上渔船。谁家酒垆可赊饮，一钱先与人传看。酒人睇视皆垂泪，乃是先朝万历钱。
七夕同诸子集禅智寺硕公房再送王阮亭先生·其一
作者：吴嘉纪
朝代：明
体裁：古风

苍惶不肯别，送送多缠绵。泊船寻古寺，秋萤飞野田。草深去途隐，处处生寒烟。山僧惜离人，殷勤煮石泉。今夕且欢会，新月正娟娟。
七夕同诸子集禅智寺硕公房再送王阮亭先生·其二
作者：吴嘉纪
朝代：明
体裁：古风

苏公送客处，高冈满荆棘。今日别离人，于此重攀陟。入户访诗碣，尘埃试拂拭。作者时已远，宛如见颜色。江山重文章，斯道迹久熄。出处虽不同，吾曹各努力。
七夕送王阮亭先生·其一
作者：吴嘉纪
朝代：明
体裁：古风

黄河新秋时，凉风吹去舫。帆底宦游人，欲发重惆怅。月高银汉斜，双星默相向。回首望广陵，烟树浮新涨。一鸟失其群，云霄自飘飏。
七夕送王阮亭先生·其二
作者：吴嘉纪
朝代：明
体裁：古风

官阁风自清，尘务日以寡。俸米用不足，时时向人假。清廉闻玉墀，琴书赴金马。刘侯不可留，耆老泪盈把。临行取一钱，赠与钓鱼者。
七月初六夜赠吴仁趾移居二首·其一
作者：吴嘉纪
朝代：明
体裁：古风

芜城蟋蟀鸣，节候傍七夕。寂寂新月下，家家茉莉白。炎热复何在，凉飙已摵摵。之子别故邻，是夜迁其宅。儿女杂琴书，意况各自适。鲜新石径草，滴沥糟床液。晨光启双扉，迟尔素心客。
七月初六夜赠吴仁趾移居二首·其二
作者：吴嘉纪
朝代：明
体裁：古风

尔昔家海滨，来往芦花洲。陋轩舆雪阿，两家寒飕飕。自尔入城来，时贤尊敝裘。蒿径弗容屦，更为栖止谋。人生贵适意，居室亦须求。烹葵召亲昵，种竹耽清幽。未知风雨夕，几回思旧游。得新不忘故，庶免前人羞。
七歌·其一
作者：吴嘉纪
朝代：明
体裁：古风

嗟哉我父逝不还，一棺常寄他人田。田中水阔波浪白，渚禽夜叫声凄然。敝庐去此地几尺，陌阡经岁无人迹。父在旷野儿在室，泪眼望望终何益。北邙土贵黄金少，毛发䰐鬖儿已老。世人贱老更羞贫，寸草有心向谁道。呜呼一歌兮歌音凄，乳鸦声苦山月低。
七歌·其七
作者：吴嘉纪
朝代：明
体裁：古风

夙昔常轻万里途，出门大路成江湖。波涛汹涌鱼龙乱，车轮马足胡为乎。逡巡持斧采枯木，雪花倒落叫鸿鹄。归来饥子牵衣啼，爨下有薪甑无粟。溪友网得尺半鳞，就余沽酒言苦辛。下山晨月去如水，时不再至徒伤神。呜呼七歌兮终惆怅，志士颜衰心益壮。
七歌·其三
作者：吴嘉纪
朝代：明
体裁：古风

叔兄昏夜行闾里，突遇恶少椎击死。前代之冤今不理，鸣呼伯兄恸不起。伯兄一榇羁南庄，叔兄一榇州城傍。两兄白骨亦难聚，安望死生同一乡。我兄我兄昔有四，出门入门今少二。海内谁为击筑人，怀里空存不平事。呜呼三歌兮泪纵横，宝刀为我床头鸣。
七歌·其二
作者：吴嘉纪
朝代：明
体裁：古风

尝见里人称母寿，抆泪即思我慈母。慈母谢世值饥年，棺衾草草何曾厚。我昔抱疴母在时，千里就医不相离。谓儿形容一何瘦，涕洟落入手中糜。只今灾荒生计拙，茆檐卧病对风雪。昔日食中母泪多，今日病里晨炊绝。呜呼二歌兮歌辛酸，孤身无倚海天宽。
七歌·其五
作者：吴嘉纪
朝代：明
体裁：古风

夫没三月儿出腹，我妹心苦无人告。四体饥困不得乳，儿哭母哭声满屋。纴绩一日得十钱，手作口哺到三年。昨夜灯前初学语，向舅呼爷音楚楚。儿语翻令阿母悲，急掩儿口泪如雨。呜呼五歌兮雨霏霏，孤燕将雏何处飞。
七歌·其六
作者：吴嘉纪
朝代：明
体裁：古风

朝寻道人夜台去，王剑为僧身亦死。故乡三益存者谁，樊上荷锄王仲子。仲子学稼我问津，欲访江南旧酒人。赁舂卖卜各乡县，天下英雄受贫贱。惨澹关河落日微，眼昏发短几相见。呜呼六歌兮歌唏嘘，箧中空满知交书。
七歌·其四
作者：吴嘉纪
朝代：明
体裁：古风

寒鸦偏叫四兄室，四十独宿到五十。中夜拥絮身苦醒，不恨日出恨月出。仲兄垂老更多疾，岁俭门衰千虑集。黄金错买里人田，白头难觅忘忧术。几人索逋几催科，中庭杂沓无虚日。呜呼四歌兮歌未央，失群飞雁不成行。
三月三日绝句二首·其一
作者：吴嘉纪
朝代：明
体裁：七言绝句

船头昨夜雨如丝，沃我盆中兰蕙枝。繁蕊争开修禊日，游人正是到家时。
三月三日绝句二首·其二
作者：吴嘉纪
朝代：明
体裁：七言绝句

已见江城桃李开，风帆飞渡五湖来。沧溟三月冰初泮，饱看茅斋绿萼梅。
上巳集汪叔定季角见山楼
作者：吴嘉纪
朝代：明
体裁：古风

来登汪氏楼，眺望春城中。开襟向远山，悠然来清风。令节因命酒，发兴有群公。鸟归灵曜暮，烟暖樱桃红。行乐及芳时，此意古所同。劳劳百年内，况予成老翁。
与仔靖弟·其一
作者：吴嘉纪
朝代：明
体裁：古风

吞声卧蓬蒿，顾影惊衰老。揭车逢岁晏，不若三春草。况余实凡材，地瘠生意小。漫自计珍贱，伊谁共襟抱。鶗鴂亦已鸣，花叶亦易槁。纷纷荣落外，吾爱连枝好。
与仔靖弟·其三
作者：吴嘉纪
朝代：明
体裁：古风

时俗攻文艺，腐气销清真。悠悠三百年，章句困杀人。吾叔情何似，秋天游孤云。方舒倏然卷，惝恍江淮滨。堂上欢菽水，门外理丝缗。风波曾不避，葭菼甘自沦。清节映渔竿，吕严何足云。
与仔靖弟·其二
作者：吴嘉纪
朝代：明
体裁：古风

贱贫欲谁向，赵壹遭乡闾。翳然枳棘间，鸮多黄鹄孤。霄汉岂无路，羽毛不得舒。吾弟禦侮来，意气靡群夫。寒暄时相须，如彼葛与裘。九月飓风作，海色愁闲鸥。阿兄把鲁酒，阿弟佩吴钩。门楣有藉在，多难复何忧。
与仔靖弟·其四
作者：吴嘉纪
朝代：明
体裁：古风

畴昔童稚时，抱文谒吾叔。顾我众人中，谓是蓝田玉。田忽变为海，玉犹未出椟。泪眼看滔滔，泥途就碌碌。清晨侵露出，薄暮睐烟归。燕麦炊作餐，兔丝织作衣。衣食亦犹人，谁知我寒饥。回头念赏音，此生幸一遇。苦竹不开花，春风空煦煦。
与汪伯光二首·其一
作者：吴嘉纪
朝代：明
体裁：古风

八月潮汐落，草白范公堤。堤上堤下海云黯，鹙鸧哀叫风凄凄。君家何为久羁此，黄金散尽归途迷。凉秋席门掩穷巷，林雨淅沥鸦欲栖。多病相如徒有壁，一寒范叔正无绨。试看亲友感恩者，药饵酒钱谁为携。
与汪伯光二首·其二
作者：吴嘉纪
朝代：明
体裁：古风

昨夜河涨太无赖，狂澜竟从衡门入。架木作巢茆屋中，一家人共鸡犬集。夙昔故交不得见，长桥高岸俱为隰。惟尔寂寥偏念我，小舟溯洄每寻及。芦苇花开月照人，重阳节近风吹笠。我适远归尔病起，酒杯会须同尔执。
与程梅憨
作者：吴嘉纪
朝代：明
体裁：古风

昨闻徽州忽遘乱，潜峰忆我程梅憨。居民逃难莫敢哭，昼投山北夜山南。山鬼前啸猛虎后，岩昏谷邃路弗谙。血气少年罢已甚，疾病奔走君何堪。不谓赤眉敬长者，烽火不近潜峰岚。六邑沸腾日杀掠，此乡醉歌人自酣。始知善类若蔗枝，根荄托处多芳甘。朝来寇退病亦痊，行装束与苍头担。涉江蹈海何录录，欲就安丰老友谈。野菜霁生牧豕地，岸花暄坼钓鱼潭。乱后相逢若为喜，春风鹤发同䰐鬖。
丙申除夕
作者：吴嘉纪
朝代：明
体裁：五言律诗

鬓发逢离乱，应随猿鹤群。此生徒有恨，明日尚无闻。疾愈酒还戒，邻贤泉更分。梅花一瓶外，何事不浮云。
东家行
作者：吴嘉纪
朝代：明
体裁：古风

东家钱多高兴发，娶妇无端当六月。妇家爱女竟不辞，楚练齐纨日夜治。治成衣裳妆次第，上着六层下着四。绵绵缠缠直到老，风俗旧例重绵袄。一事违俗恐弗吉，阿母不肯纤毫少。女儿低头泣无言，拥入绣舆箫鼓喧。眼见新人就火堀，安能忍死到夫门。夫家宾客实华屋，炉燃松焰几烧烛。到处骨肉皆鬼伯，忍将馀生相迫促。有生欢乐转成悲，始悔炎天作事非。裹尸更不需缯帛，送嫁衣为送死衣。
东山五首送程川伯·其一
作者：吴嘉纪
朝代：明
体裁：古风

东山云，光氤氲。一峰两峰每结伴，江北江南遥望君。望望不见宿林莽，朝来变作下山雨，为君溉兰复滋杜。
东山五首送程川伯·其三
作者：吴嘉纪
朝代：明
体裁：古风

东山桑，阴庐墅。东山麻，露湑湑。叶秋根冷蜻蛚语。堂上思妇灯下织，治丝积缕思成匹。持作衣服称郎身，郎归雪夜如春日。纨绮拥郎在天涯，何似门前桑与麻。
东山五首送程川伯·其二
作者：吴嘉纪
朝代：明
体裁：古风

东山泉，鸣山巅。落石穿岩几千仞，一山草木颜色鲜，潺湲直到农夫田。田中水白鸳鸯飞，绿头红掌鸭儿肥，秫花香里主人归。
东山五首送程川伯·其五
作者：吴嘉纪
朝代：明
体裁：古风

东山尊，人归日日新浆浑，里巷故交来扣门。瓶中亦复携村酒，湾湾月绿田家柳。席前饮食分儿童，阶下茱萸侍宾友。儿童得酒开口歌。宾友不烂醉，茱萸欲笑他。
东山五首送程川伯·其四
作者：吴嘉纪
朝代：明
体裁：古风

东山松，山中自孤清。东山人，松下来躬耕。耕田宁为麦与菽，念此枝头风谡谡。野鹤山麋同偃蹇，解衣坐卧情何远。吕公滩上夕阳斜，犹听风松不思返。
东归道中
作者：吴嘉纪
朝代：明
体裁：古风

人烟四望稀，野雪不见路。归鸦与暝色，稍稍隋宫树。
东淘九日
作者：吴嘉纪
朝代：明
体裁：五言律诗

野水沉沙岸，边鸿到竹扉。在家时节好，送酒友朋稀。晴日争收豆，霜风促补衣。东篱花发尽，只为主人归。
东淘杂咏十首 其一 范公堤
作者：吴嘉纪
朝代：明
体裁：古风

茫茫潮汐中，矹矹沙堤起。智勇敌洪涛，胼胝生赤子。西塍发稻花，东火煎海水。海水有时枯，公恩何日已。
东淘杂咏十首 其七 古石梁
作者：吴嘉纪
朝代：明
体裁：古风

场北夕阳多，石梁宜登陟。行人恋景光，去水无休息。閒泳鱼逐群，倒生草垂色。樵牧暮还家，相逢半相识。
东淘杂咏十首 其三 竹园
作者：吴嘉纪
朝代：明
体裁：古风

抽笋思凌云，结根肯傍海。野霜丛森森，水月碧霭霭。一从种植来，几遇人代改。萧瑟天海间，清风四百载。
东淘杂咏十首 其九 园田
作者：吴嘉纪
朝代：明
体裁：古风

烟火几十家，园田三百亩。野雪甘青菜，春风脆新韭。门閒时系船，市近易沽酒。我无买地钱，空羡荷锄叟。
东淘杂咏十首 其二 勉仁堂
作者：吴嘉纪
朝代：明
体裁：古风

先儒乐道处，明月寒塘出。枯树晓啼乌，颓垣春长棘。余亦生此乡，水滨访其室。独往意悠悠，沙禽起衡泌。
东淘杂咏十首 其五 崇宁观钟
作者：吴嘉纪
朝代：明
体裁：古风

大器方远闻，去程未及半。时俗昧神工，徘徊鸣海岸。临流鸟雀静，将曙星辰烂。聩聩尘中人，一声残梦断。
东淘杂咏十首 其八 常家井
作者：吴嘉纪
朝代：明
体裁：古风

灶丁日食盐，澹味诧为异。可叹清泠泉，乃生斥卤地。旱天泽不枯，夜月茶堪试。凄凉蔓草中，汲引谁远至。
东淘杂咏十首 其六 白龙潭
作者：吴嘉纪
朝代：明
体裁：古风

风起枯榛鸣，远村昼如暮。神物久飞腾，寒潭尚云雾。田荒男妇散，水冷鹭鸶聚。龙子不归来，丰年几时遇。
东淘杂咏十首 其十 影山
作者：吴嘉纪
朝代：明
体裁：古风

泱漭东海边，一丘何竦峭。地僻名不章，湖清影自照。栖云林树低，惊月鹳雏叫。祗应垂钓翁，系艇来登眺。
东淘杂咏十首 其四 东寺磬
作者：吴嘉纪
朝代：明
体裁：古风

我来吊高僧，古寺深蒿艾。人间留一磬，身后觉群昧。晖晖日坠渊，淅淅风生桧。清音送出林，适与幽人会。
临场歌
作者：吴嘉纪
朝代：明
体裁：四言诗

掾豺隶狼，新例临场。十日东淘，五日南梁。趋役少迟，场吏大怒。骑马入草，鞭出灶户。东家贳醪，西家割彘。殚力供给，负却公税。后乐前钲，鬼咤人惊。少年大贾，币帛将迎。帛高者止，与笑月下。来日相过，归比折价。笞挞未歇，优人喧阗。危笠次第，宾客登筵。堂上高会，门前卖子。盐丁多言，箠折牙齿。
为吴尔世题渐江上人画
作者：吴嘉纪
朝代：明
体裁：古风

渐公乘化去，墨迹留人寰。展对清秋时，空堂来万山。山云争灵奇，观者欲跻攀。岩际林远近，峰头瀑潺湲。丰溪吴生庐，位置于其间。我愿持竿来，与君相往还。
为木天题画
作者：吴嘉纪
朝代：明
体裁：古风

浓绿数百树，茅屋三四间。堪偕白发友，此中终岁閒。旁有忆山人，云似吾家山。看罢束书卷，放舟辞我还。
为汤岩夫题大涤精舍图
作者：吴嘉纪
朝代：明
体裁：古风

误闻遂洗耳，祛垢因濯缨。所保甚微细，未足称至清。不见翠微内，遥遥悬户庭。窗外峰罗列，槛底海匉訇。气势相荡激，白云旷英英。长风吹入松，一山皆水声。岂惟肺肠净，檐楹亦光晶。幽人此歌啸，高趣有谁并。薜萝制为裳，藜藿采作羹。不谋衣与食，安知姓与名。老夫牙齿落，无地可归耕。鞋袜败泥滓，舟车违性情。树茶乃求甘，饮酒乃求醒。乘桴思尼父，坐榻望管宁。何当卜居来，荷锸送残生。
为钱湘灵题颍川君绝笔二种后·其一
作者：吴嘉纪
朝代：明
体裁：七言绝句

闺中风味亦何清，学佛耽诗已半生。字画置怀三四载，安仁惆怅不胜情。
为钱湘灵题颍川君绝笔二种后·其二
作者：吴嘉纪
朝代：明
体裁：七言绝句

金陵岁暮对斜曛，病妇音书久不闻。邂逅凤凰山下客，沾衣偏说颍川君。
举世无知者五韵五首和赠吴苍二·其一
作者：吴嘉纪
朝代：明
体裁：古风

出亦无俦侣，入亦无俦侣。霜风入葛衣，骨冷呼谁语。黄金急他人，阿父不遗汝。宁知受恩者，咥咥笑贫寠。蜉蝣竞朝光，蚊蜹矜溽暑。父书籯笥中，讽咏自容与。儿愿学贤圣，贤母欢相许。采薇暮归来，烟火稍稍举。
举世无知者五韵五首和赠吴苍二·其三
作者：吴嘉纪
朝代：明
体裁：古风

求友须傍渔，涉水须近蒲。渔者轻风波，蒲丛有鸥凫。忘机日来往，何处情不愉。汝谓钓有道，吕严各异途。未问出与处，先辨贤与愚。渡江复浮海，扣门寻老夫。野洁苇花吐，林鸣桑叶枯。相逢转惆怅，沽酒一钱无。
举世无知者五韵五首和赠吴苍二·其二
作者：吴嘉纪
朝代：明
体裁：古风

挚公爱季常，师弟为翁婿。高贤托儿女，岂是温饱计。况汝茕茕人，味苦如瓜蒂。时俗好桃花，伊谁采兰蕙。立身自有志，失意羞垂泪。长者何慨然，乃以娇女妻。米舂廊庑下，车挽田园际。夫妇虽贱贫，清风著当世。
举世无知者五韵五首和赠吴苍二·其五
作者：吴嘉纪
朝代：明
体裁：古风

江上秋风生，夜深鸣战马。闻之旋掩耳，清涕已沾洒。山河此何时，诗书手尚把。有弟远糊口，弱小凭藉寡。仗剑相寻去，樵路入松槚。鸡啼湖月斜，伯仲西山下。秦筝横野艇，吴酒白深斝。悲歌要离乡，岂少知音者。
举世无知者五韵五首和赠吴苍二·其四
作者：吴嘉纪
朝代：明
体裁：古风

展汝赠余画，山碧江晴时。挂席岚水间，幽人尔何思。长谣采白蘋，独往意迟迟。绘者今安在，孤云藐难追。畴昔桑田改，车轮肠里驰。挥毫聊换酒，易服遂披缁。自号曰山僧，人称曰画师。平生怀颎颎，海内几曾知。
义鹳行
作者：吴嘉纪
朝代：明
体裁：古风

山寺高，尘市遥，皑如两鹳来为巢。巢成子生，翼惫神劳。十日雨，涨海水。远去觅食，笑杀村竖。攀曳上寺，潜以鹅卵易其子。卵破子出，雌鹳待饲。子出形殊，雄鹳惊呼。飞飞色怒，疑雌暗私他羽。东西南北，遍告同类去。日瘦北风悲，同类四面来。瞋目厉喙，且视且猜。无端纷纷逼迫，俄顷天窄地促。可怜雌也洁如玉。怀不得明，义不受辱。啄烂巢中雏，自挂山头木。雄见雌死，转嗔为啼。同类无赖，各返南北东西。踽踽癯癯，夜永孤栖。栖迟到曙，月落梧槚。同类复来聚僧厦。率一雌鹳，乃是新寡。雄不顾，去四野。终身不双，以报泉下。
之三塘投宿子崔宅
作者：吴嘉纪
朝代：明
体裁：五言律诗

车声衰草里，辛苦觅荆扉。几树啼栖鸟，三塘上落晖。闭窗生夜火，以酒厚人衣。之子殷勤甚，令予欢似归。
之东亭访吴楞香·其一
作者：吴嘉纪
朝代：明
体裁：古风

暮投竹西宿，夜向海上发。蒹葭两岸深，坐听芦聒聒。浮桡碍芳荷，新水澄曙月。此时怀抱好，将与何人说。衰年侪偶稀，细雨舟航返。桑梓在眼中，故人亦不远。
之东亭访吴楞香·其二
作者：吴嘉纪
朝代：明
体裁：古风

故人光采多，玮玮璆琳器。顾我砂砾中，迟暮嗟同志。志同出处殊，我实由自弃。负薪歌声哀，舂米筋力匮。轩然老烈士，束缚饥寒傍。良马甘盐车，老死何足伤。
乔东湖自吴门归东淘示山楼读书图漫题二首·其一
作者：吴嘉纪
朝代：明
体裁：七言律诗

归装忽问海边鸥，海浦经年忆远游。去路柳花香匹马，来时荷叶绿扁舟。峰沾夕照支硎近，水涌春云震泽浮。今日穷滨得携手，逢君更在读书楼。
乔东湖自吴门归东淘示山楼读书图漫题二首·其二
作者：吴嘉纪
朝代：明
体裁：七言律诗

何须吴市叹飘蓬，叆叆云山有路通。千尺雪迎藜杖冷，万岩花向石窗红。奇书久识君能读，胜地遥怜我未同。不信江南忆江北，试看人倚小楼中。
九日冒雨登康山草堂寄汪舟次·其一
作者：吴嘉纪
朝代：明
体裁：五言律诗

风雨海西至，云山江上重。人愁鬓毛换，节好道途逢。薄俗嗤金尽，贫交馈酒浓。壶觞何处好，载向草堂松。
九日冒雨登康山草堂寄汪舟次·其三
作者：吴嘉纪
朝代：明
体裁：五言律诗

闻道庐陵客，年来逸兴增。出城冲猛虎，入谷访高僧。祇树君应憩，儒冠世久憎。东乡是归路，云岫不须登。
九日冒雨登康山草堂寄汪舟次·其二
作者：吴嘉纪
朝代：明
体裁：五言律诗

歌吹争欢会，城池待夕阳。背人高处立，引领寸心伤。前辈泉台下，同袍瘴疠乡。老夫无倚赖，羞见菊花黄。
九日同夏五作·其一
作者：吴嘉纪
朝代：明
体裁：五言律诗

叹息三秋暮，蹉跎万事非。年衰初学稼，霜降未成衣。隔水芦花洁，开门塞雁飞。登高无处所，海岸雨霏霏。
九日同夏五作·其三
作者：吴嘉纪
朝代：明
体裁：五言律诗

渊明醒对菊，偏使白衣怜。今日予无酒，贫交适有钱。野蔬烹后绿，河蟹擘来鲜。赖汝酬佳节，壶觞缓缓传。
九日同夏五作·其二
作者：吴嘉纪
朝代：明
体裁：五言律诗

风雨朝如晦，乾坤日用兵。秋魂听鬼哭，老眼看人争。榛梗方为害，东南稍辍耕。吾家二十口，沟壑正关情。
九日寄徐式家
作者：吴嘉纪
朝代：明

清波晃荡荻花齐，徙倚衡门独杖藜。家在水中霜降早，船行林半鹭飞低。凶年酒贵乡人醒，返照村空寡妇啼。浦溆黄昏君不见，凉风衰柳思凄凄。
九日寄徐式家
作者：吴嘉纪
朝代：明
体裁：七言律诗

清波晃荡荻花齐，徙倚衡门独杖藜。家在纵中霜降早，船行林半鹭飞低。凶年酒贵乡人醒，返照村空寡妇啼。浦溆黄昏君不见，凉风衰柳思凄凄。
九日怀王西樵客广陵
作者：吴嘉纪
朝代：明
体裁：古风

海云何漫漫，北飞来雁南去燕。田家酒熟少亲昵，开门望君君不见。我荷长镵返故园，君飘短发羁他县。几枝黄花不得共，悔却从前稀见面。湾头茱萸颜色新，纷纷丝管出城闉。相如多病谁曾问，落叶秋风愁杀人。
九日怀程翼士客吴门·其一
作者：吴嘉纪
朝代：明
体裁：古风

凄清授衣时，辛苦还家叟。雨霁良辰来，茱萸发户牖。呼儿分果饵，倚杖阅鸡狗。衰年在乡井，未觉风景丑。邻圃念倦游，赠我蔬与酒。气寒雁来早，草枯虫默久。觞至谁共衔，思君坐搔首。
九日怀程翼士客吴门·其二
作者：吴嘉纪
朝代：明
体裁：古风

行贾小人事，心力殚锱铢。如何肮脏怀，亦与龌龊俱。吁嗟菰芦中，鸿鹄鹙鸧凫。渴饥共俦侣，少壮轻道途。众悦尔趣同，谁知中心殊。吴月起松枯，麋鹿惊相呼。乡愁惄然来，脉脉临具区。
九日答苏庵先生见怀
作者：吴嘉纪
朝代：明
体裁：七言律诗

年年此日客隋宫，归计难成逐转蓬。催放黄花怜细雨，故吹皂帽笑西风。登高只望城东路，搔首徒闻塞北鸿。惭愧素心囊似洗，无能沽酒馈陶公。
九月二十二日扬州城西汎舟同诸子各赋一题得荒寺
作者：吴嘉纪
朝代：明
体裁：五言绝句

衰草遍隋宫，禅房秋寂寞。日斜僧不归，落叶惊黄雀。
九月十五夜闻新雁
作者：吴嘉纪
朝代：明
体裁：七言律诗

乱水不喧风肃然，新鸿今夕到溪前。远连众影冷穿露，各咽一声秋满天。月色中飞枯木叶，芦花下泊钓人船。又逢此地少禾黍，旅夜栖栖应自怜。
九月十五日过胡翁寓斋值红梅开一枝同诸子分赋
作者：吴嘉纪
朝代：明
体裁：五言律诗

步入山翁径，寒梅当户幽。微红随菊放，残叶为花留。不作一林雪，偏争几日秋。人间霜露遍，春在此斋头。
九月四日吴雨臣见过
作者：吴嘉纪
朝代：明
体裁：七言律诗

俱是先朝戊午生，相知端不为同庚。黄尘战伐无年代，白首渔樵此弟兄。萑苇人稀双雁下，茱萸节近一溪晴。疏篱陋室秋光在，莫厌频来酒共倾。
九月四日怀吴雨臣
作者：吴嘉纪
朝代：明
体裁：古风

不见故山十二载，前日始踏山村路。村路咫尺不暇归，万里又向青徐去。八月十七风飕飗，闻君此夜泊真州。屈指数到君生日，茫茫应在东海舟。海波无声海山立，左日右月坐前集。豁然千顷耳目开，自招孤影呼四十。
九月桃花
作者：吴嘉纪
朝代：明
体裁：五言律诗

已是萧条候，忽惊芳树开。衰年那可对，春色不时来。霁日故相照，霜风未忍摧。花前有渔父，莫漫放舟回。
九月红梅
作者：吴嘉纪
朝代：明
体裁：五言律诗

步入山翁径，老梅当户幽。微芳随菊放，残叶为花留。不作一林雪，偏争几日秋。人间霜露遍，春在此斋头。
二月九日诗三首与徐式家·其一
作者：吴嘉纪
朝代：明
体裁：古风

一树不作林，尺布难缝衣。贫践无友生，戚戚中肠悲。行路随阪牛，觅食傍野鸡。不掩饥冻色，应受乡邻嗤。念尔期期者，我里来栖迟。出入二十年，交态未曾衰。尔家堤柳东，我家堤柳西。同荫复同根，日听鸧鹒啼。
二月九日诗三首与徐式家·其三
作者：吴嘉纪
朝代：明
体裁：古风

时俗尚辞华，结交亦相须。赋诗酌醇酒，胶漆应不如。夜深烛影薄，星月落庭隅。履迹未出门，中情稍已疏。交游徒尔为，雷陈今则无。麻根不生葛，犊母不产驹。文士满华堂，不如一直友。九畹滋幽兰，不如禾一亩。
二月九日诗三首与徐式家·其二
作者：吴嘉纪
朝代：明
体裁：古风

开扉积雨晴，野色入怀抱。几日不出门，处处生春草。迟晖移节叙，暄风变枯槁。同生天地间，我独形容老。何以散我忧，樽罍与朋好。携幼上舟航，涉溪采莼藻。亲昵相寻来，海天月皓皓。
二月十三日王鸿宝七十初度赠诗四首·其一
作者：吴嘉纪
朝代：明
体裁：七言律诗

当时邻舍已全非，寂寞樊村一布衣。避地至今牙齿堕，力田连岁稻粱稀。烟深草泽耕牛散，水落蓬门旧燕归。苦竹寒松生意在，春来膏雨正霏霏。
二月十三日王鸿宝七十初度赠诗四首·其三
作者：吴嘉纪
朝代：明
体裁：七言律诗

门东索饭我徘徊，君亦霜田拾橡回。两室饥寒垂老甚，百年怀抱几时开。遣忧林卉逢人乞，佐饮园蔬共友栽。记得重阳风雨里，扁舟远送菊花来。
二月十三日王鸿宝七十初度赠诗四首·其二
作者：吴嘉纪
朝代：明
体裁：七言律诗

岂有蒲轮来日边，伏生毛发已皤然。哀吟且过兵荒候，得志还须二十年。浦溆看云亲鹳鹤，藩篱问字系舟船。盈车充栋都归腹，卷帙捻来换酒钱。
二月十三日王鸿宝七十初度赠诗四首·其四
作者：吴嘉纪
朝代：明
体裁：七言律诗

终朝催赋骑骎骎，赋外诛求力岂任。官长挞肤凋赤子，先生随手散黄金。人如叆叆山云去，泽共泱泱海水深。里巷不平谁更起，对君弹剑一长吟。
五月初四夜
作者：吴嘉纪
朝代：明
体裁：五言律诗

令节我何叹，频年天一涯。宿烟孤馆树，啼雨五更鸦。老去病除酒，梦中身在家。幼儿依阿母，头戴石榴花。
京口何龙若侨居吴陵城中奉访有赠·其一
作者：吴嘉纪
朝代：明
体裁：古风

门内语鷾鸸，门外无车马。城郭里巷绿，树色来原野。何年此卜居，蜗舍趣潇洒。雨馀菜自种，客去书还把。白云映莱妻，宛在三山下。
京口何龙若侨居吴陵城中奉访有赠·其二
作者：吴嘉纪
朝代：明
体裁：古风

杨云情嗜饮，对月思酒壶。识字虽无用，饮君尚有徒。归来每微醺，粟瓮则空虚。闾阎杂糟丘，风俗易模糊。念醒不念馁，此地亦难居。
今日
作者：吴嘉纪
朝代：明
体裁：五言律诗

梅花落满地，寒色倒侵轩。春好唯今日，人稀似远村。閒亲鱼鸟伴，饥煮蕨薇根。此外非吾欲，儿童且闭门。
仙女庙
作者：吴嘉纪
朝代：明
体裁：古风

急湍涌雷霆，淮水入江泻。孤舟别家客，泊此过遥夜。遥夜未央白发新，饥寒思共糟糠人。梁孟吴门有赁庑，朱孔山阴会采薪。梦中乡里觉来远，仙女庙前花纂纂。毛秃鸳鸯相背飞，东望菰茭泪双满。
代袁汉儒挽崔老人
作者：吴嘉纪
朝代：明
体裁：古风

市朝逐逐不肯息，尽是西陵松下客。西陵一卧无岁年，谁解生前采白石。嗟乎嗟乎八十翁，古貌长眉寿已丰。老至不知身是梦，杖声亦在市朝中。忆昔天夺衰年子，我翁恸哭声如水。衔悲戚戚曾几时，老妻又待重冥里。冥中骨肉翻能聚，不似前宵无可诉。诸孙稚幼纵堪怜，至此老人亦不顾。翁之孙女字吾儿，翁子与余称故知。去年我哭故人处，岂知今又拜翁衣。拜翁莫谓不深哀，泪已先入去年杯。
伤哉行·其一
作者：吴嘉纪
朝代：明
体裁：古风

鹍鸡鸣桑榆，朝旭动溟渤。雨晴宿雾敛，海岸旷兀兀。此时送吾亲，就彼丘中穴。破幔不蔽棺，亲戚訾且咥。挽輀心自悲，送死具都缺。所念河之滨，一抔势硉矹。行人村口来，远帆墓门列。老病未死儿，抱土掩亲骨。
伤哉行·其三
作者：吴嘉纪
朝代：明
体裁：古风

缅怀乙酉岁，里闾为战场。长跪借人陇，双亲厝其旁。石椁制未了，子孙散匆忙。乱定主人归，桔槔种稻粱。引水二三尺，迫我速发丧。见此五内裂，还家溪日黄。小儿如哀猿，饥卧唤爷娘。俯仰生死际，夜夜泪千行。
伤哉行·其二
作者：吴嘉纪
朝代：明
体裁：古风

墓田固侄有，范公堤东偏。脉脉春流外，西南对澄渊。近水芦苇多，鸳鸯何翩翩。侄也忽相售，肯不多索钱。遂使我二人，容易及重泉。落叶向故根，吾祖茔在前。墓后即乡庐，远远见人烟。依然是桑梓，庶以娱长眠。
伤哉行·其四
作者：吴嘉纪
朝代：明
体裁：古风

葬师语我曰，三月廿二吉。汝其亟为椁，时哉不可失。仓卒闻师言，空手计安出。贫窭邻里外，岂无交如漆。已推食食我，复干恐见疾。不悟素心者，委曲更相恤。匍匐救有丧，高情罕其匹。琼瑶光采多，持报是何日。
伤戴酒民·其一
作者：吴嘉纪
朝代：明
体裁：古风

平生有真乐，饮酒与使钱。朝急穷乏友，暮置歌舞筵。金尽罍亦竭，形骸合弃捐。独惜兰蕙质，委化荆棘间。酒伴不相顾，风雨鸣杜鹃。徒闻存白骨，不得及黄泉。
伤戴酒民·其二
作者：吴嘉纪
朝代：明
体裁：古风

慷慨出门去，亲戚悲牵衣。寸心既许人，宁复问是非。崄巇至绝命，高歌对落晖。自笑如浮云，无山不可依。乡路虽咫尺，生死总不归。闺中老寡妇，引领空歔欷。
伤程梅憨·其一
作者：吴嘉纪
朝代：明
体裁：七言律诗

如客浮踪苦易湮，客中为客更悲君。卧看海岸度明月，病望乡山深白云。药饵在筐蛾拍拍，藤萝垂牖蝶纷纷。旅魂从此谢羁绊，芳草寒烟淮水滨。
伤程梅憨·其三
作者：吴嘉纪
朝代：明
体裁：七言律诗

山色葱葱是紫霞，诛茅相对远移家。数峰云满鹤寻树，三月雨晴人采茶。尝拟閒身衰里巷，曾偕邻叟话桑麻。春风今日依然好，开遍潜川川上花。
伤程梅憨·其二
作者：吴嘉纪
朝代：明
体裁：七言律诗

涧水岭云犹往时，家人望信启荆扉。故山已有青松待，久客惟将白骨归。任昉溪边醅欲熟，严陵滩下鳜初肥。平生痛饮高歌地，愁听寒鸦噪落晖。
伤程梅憨·其四
作者：吴嘉纪
朝代：明
体裁：七言律诗

范公堤上欲黄昏，畴昔同君一笑言。积雪北销淮树出，斜阳东逼海潮翻。会心景物成孤赏，转眼情亲隔九原。除夕酒钱谷雨茗，更谁相饷到柴门。
侄女割股诗
作者：吴嘉纪
朝代：明
体裁：古风

产妇不入门，恨杀旧风俗。泪眼徒望望，门楣分骨肉。肉是吾亲肉，剜以作羹糜。妇是愚妇人，肃以奉神祇。神降清风生，糜香老亲豫。钝刀全父子，人来看空瓠。
促织
作者：吴嘉纪
朝代：明
体裁：五言律诗

小虫开夕响，一若为寒侵。不顾愁中夜，公然榻下吟。能停孤客梦，兼到去年心。阅尽秋声处，哀音不似今。
偶归东淘茅屋寄杨兰佩二首·其一
作者：吴嘉纪
朝代：明
体裁：古风

原野乍凉飙，抗策还三径。雨馀秋草青，返照泠泠映。家人闻我来，烹蔌开藏酝。寂寂丛桂发，亭亭篱菊迎。时物竞招隐，晚芳殊引兴。惜哉美人遥，此意难持赠。先民采芝歌，临觞独吟咏。
偶归东淘茅屋寄杨兰佩二首·其二
作者：吴嘉纪
朝代：明
体裁：古风

俗士羡逃世，高人偏入城。门外势利区，门里弦诵声。檐花向酒落，园鸟随人鸣。论文与析疑，昆弟即友生。自愧披裘者，道路日营营。乞米年方暮，狂歌客问名。冻馁成贪鄙，叔牙知我情。
偶成
作者：吴嘉纪
朝代：明
体裁：五言律诗

飒飒风沙里，朝朝语笑稀。飘零几鹤发，寒暑一鹑衣。肺病憎书卷，乡心对夕晖。妻儿守饥困，定不怨迟归。
偶述·其一
作者：吴嘉纪
朝代：明
体裁：五言绝句

一萤草中出，渐向林外去。尔明曾几何，便即知道路。
偶述·其三
作者：吴嘉纪
朝代：明
体裁：五言绝句

南邻种豆翁，中夜不能逸。白发与豆苗，天明一齐出。
偶述·其二
作者：吴嘉纪
朝代：明
体裁：五言绝句

鼠老语儿孙，莫厌主无食。西家仓廪肥，风波多不测。
傅溪孤子行追挽徐镜如处士
作者：吴嘉纪
朝代：明
体裁：古风

傅溪水，溅溅流，溪上群儿嬉游。谁者两稚子，登台攀树枝，太息夷犹。太息维何，他人有父有母。我兄弟亦人，命运独罹愁苦。归睐吾祖母，头白身羸，前来挈孤，思欲存此二孤，贫家尚有机杼。山月在檐夜织缣，鸡鸣天曙起织素。缣素各成匹，里姥购去。孤儿食粟，孤儿衣布。孤儿稍稍成人。堂上齿耄矣，不能苦辛。呼弟行贾，东适江淮，南适越与闽。芜阴春暮，榆绿日晚。榆上老鸦啼，游子心肠断。负米返故山，云深路不明。入里询祖母，乡邻指丘茔。长跪丘茔前，我非祖母何繇生。苍穹广大恩难名。恩不报，作人何为。呼天号泣，涕下沾衣。不如早就下泉，题书与弟。好视吾一双黄口儿女。一恸便去下泉，噫歔欷！去不归，祖母孙子长依依。
催麦村
作者：吴嘉纪
朝代：明
体裁：古风

村南催麦，村北催麦，催得小麦长四尺。晴日照地菜花香，更晴十日麦亦黄。姑思食面妇打手，麦穗满田不得尝。朝饥暮饥时有数，柳阴茅屋家人聚。试看门外无田人，发秃足茧独行路。
僻壤
作者：吴嘉纪
朝代：明
体裁：五言律诗

僻壤无春至，安知春已残。海云千里黑，塞雁一声寒。老去谋生拙，时危作客难。直西是乡路，日日出门看。
元宵过饮采臣斋中时采臣他出
作者：吴嘉纪
朝代：明
体裁：古风

夕踏风声出，人家灯火新。入庐寻静者，积雪凉我身。端然虚室中，一樽为主人。竟对一樽坐，斟酌两无语。眼白酒盏空，又自出门去。去来无将迎，月落桥西路。
元日
作者：吴嘉纪
朝代：明
体裁：五言律诗

物物渐亲类，村村皆向晨。东风今日至，老态一番新。眼底贫交在，樽中腊酒醇。携来梅树下，霁色正宜人。
入岁三日答吴雨臣
作者：吴嘉纪
朝代：明
体裁：古风

溪午采梅归，见君诗在壁。君诗如明月，辉我人外宅。遂以所采梅，照之至于夕。岁易旦色新，念子不得息。微茫草上霜，予屐有初迹。
八月十二日寄杨兰佩·其一
作者：吴嘉纪
朝代：明
体裁：七言律诗

我思杨子又三秋，海水江波日夜流。避色中原新鹤发，思家北地老羊裘。门墙士授书千卷，蓑笠躬耕雨一丘。梁甫吟成情不怿，乘风独上五湖舟。
八月十二日寄杨兰佩·其三
作者：吴嘉纪
朝代：明
体裁：七言律诗

纷纷带甲驾舟航，君亦谋生适豫章。陵谷狖啼松月暗，江湖人战水云黄。莘研妙策终垂钓，王烈高踪半是商。何日吴天烽燧静，匡庐山色下浔阳。
八月十二日寄杨兰佩·其二
作者：吴嘉纪
朝代：明
体裁：七言律诗

弟兄弦诵欲谁希，东海峨峨大布衣。跬步后先一相接，草茅豪杰几曾稀。地荒刺眼蓬生里，河决惊人水入扉。寄语泾阳旧同学，讲坛今日鹭鸶飞。
八月十二日寄杨兰佩·其四
作者：吴嘉纪
朝代：明
体裁：七言律诗

芦中畴昔数追随，同齿同心人未知。虞夏咏思残照里，兵戈消尽盛年时。单鸥泛泛群何在，野鹤翛翛自不羁。此日贫交更招隐，淮南丛桂蕊盈枝。
六合道中怀鸿宝
作者：吴嘉纪
朝代：明
体裁：古风

岁暮忆茅屋，东归不敢懒。孤身戎马间，江北天欲晚。鸟与荒云落，驴踏夕阳缓。举头得众山，回头失一伴。
六月十一日水中作·其一
作者：吴嘉纪
朝代：明
体裁：五言律诗

骤雨催堤决，奔雷向海驱。虚空浮屋宇，里巷入江湖。蛇齿时愁啮，蛙声夜与俱。急难谁救汝，稚子莫号呼。
六月十一日水中作·其二
作者：吴嘉纪
朝代：明
体裁：五言律诗

产业眼看破，诗书心最关。浪中千卷去，架上几时还。碧荇亲愁思，浮萍笑老颜。水头八十丈，又报黑羊山。
六朝松
作者：吴嘉纪
朝代：明
体裁：五言律诗

压尽古今雪，还留最老柯。鬼神声下集，日月影中多。懒逐春林茂，閒凭野叟过。幸生秦以后，不辱此岩阿。
内人生日
作者：吴嘉纪
朝代：明
体裁：七言律诗

潦倒丘园二十秋，亲炊葵藿慰余愁。绝无暇日临青镜，频过凶年到白头。海气荒凉门有燕，溪光摇荡屋如舟。不能沽酒持相祝，依旧归来向尔谋。
再登康山
作者：吴嘉纪
朝代：明
体裁：七言律诗

南郭登临值好天，草堂风景尚依然。树头叶落空巢里，江上山青夕照边。爱有歌童催客醉，惭无乐府使人传。梅开雪霁还来此，倒尽残樽一枕眠。
冬日田家·其一
作者：吴嘉纪
朝代：明
体裁：古风

风起柳枝鸣，今日冬满村。野老无閒时，荷锄于衰原。侣伴亦已寡，力倦忧愈繁。子妇共作苦，襟衽带儿孙。常感落日意，息我以黄昏。
冬日田家·其三
作者：吴嘉纪
朝代：明
体裁：古风

残叶一村虚，卧犬冷不吠。带梦启柴荆，落月满肩背。地荒寒气早，禾黍连冰刈。里胥复在门，从来不宽贷。老弱汗与力，输入胥囊内。囊满里胥行，室里饥人在。
冬日田家·其二
作者：吴嘉纪
朝代：明
体裁：古风

人尽说年丰，余田半黄草。只嗟己力微，不憾邻苗好。归来手足疲，薄醪慰枯槁。无端今昔愁，满腹向谁道。径上故人来，枯叶响不了。
冬日田家·其四
作者：吴嘉纪
朝代：明
体裁：古风

牧童就邻塾，黄犊在野稀。夕至寒声乱，斜巷黑无辉。儿女塞风隙，相与话依依。宵作到鸡鸣，灯影出其扉。
冬杪自东淘泛舟至广陵送汪岸舫北上三首·其一
作者：吴嘉纪
朝代：明
体裁：古风

汎汎海滨月，渔船照我卧。梦见紫霞人，骑马扬州过。登高望东海，水上孤云作。念子遥盼睐，篙楫莫敢惰。村酝沽几升，河鱼钓两个。相寻一笑言，不畏风雪大。
冬杪自东淘泛舟至广陵送汪岸舫北上三首·其三
作者：吴嘉纪
朝代：明
体裁：古风

海水与山云，相思隔川阜。何如浊酒杯，长得在君手。鸬鹚用颇适，鹦鹉名不朽。对月斟频满，及时醉自取。君今往长安，樽罍别老友。樽开罍便随，老友难别离。
冬杪自东淘泛舟至广陵送汪岸舫北上三首·其二
作者：吴嘉纪
朝代：明
体裁：古风

修修山村竹，生杂桑与麻。良工采洞箫，吹嘘动岩阿。幽音易为感，闻者皆叹嗟。世不乏异材，如汝何能多。一奏岁时稔，再奏风俗和。物生贵有用，岂必老烟霞。
冯店
作者：吴嘉纪
朝代：明
体裁：古风

孤舟近冯店，居人望不见。飕飕风鸣店前桑，我行滞此呼谁援。雨下雪下天已暝，来鹙去雁不识面。前棹船头后把舵，远水青来盗贼火。饥寒谁能死勿变，草野稍见戈争荷。尔辈纵然不杀人，解去缊袍冻杀我。
冶春绝句和王阮亭先生
作者：吴嘉纪
朝代：明

冈北冈南上朝日，落花游骑乱纷纷。如何松下几抔土，不见儿孙来上坟？
冶春绝句和王阮亭先生·其一
作者：吴嘉纪
朝代：明
体裁：七言绝句

春光已暮人已老，几度欲归归更迟。白鹭沙边漫相讶，汝曹头上也丝丝。
冶春绝句和王阮亭先生·其一
作者：吴嘉纪
朝代：明
体裁：七言绝句

良辰恰好值天晴，城里居人尽出城。不怕春风欺老态，也临邗水过清明。
冶春绝句和王阮亭先生·其七
作者：吴嘉纪
朝代：明
体裁：七言绝句

杂管繁弦奏野航，听来声调是伊凉。边关子弟江南老，今日曲中逢故乡。
冶春绝句和王阮亭先生·其三
作者：吴嘉纪
朝代：明
体裁：七言绝句

寒烟生处有归鸦，短棹残阳各去家。依旧笙歌满城郭，黄昏留与玉勾斜。
冶春绝句和王阮亭先生·其三
作者：吴嘉纪
朝代：明
体裁：七言绝句

水边深树鸟声和，树下轻风吹笑歌。恼杀红桥卖浆媪，韩家园子醉人多。
冶春绝句和王阮亭先生·其二
作者：吴嘉纪
朝代：明
体裁：七言绝句

几家杏花春雨后，几家梨花溪水隈。画船不厌朝朝上，芳树须教缓缓开。
冶春绝句和王阮亭先生·其二
作者：吴嘉纪
朝代：明
体裁：七言绝句

骑马山公醉可怜，使君今日更堪传。青州从事酬佳节，皓首渔人共钓船。
冶春绝句和王阮亭先生·其五
作者：吴嘉纪
朝代：明
体裁：七言绝句

老圃醉眠庭树根，树阴拂拂摇梦魂。墙头一鹊叫不醒，飞下灌花古瓦盆。
冶春绝句和王阮亭先生·其八
作者：吴嘉纪
朝代：明
体裁：七言绝句

冈北冈南上朝日，落花游骑乱纷纷。如何松下几抔土，不见儿孙来上坟。
冶春绝句和王阮亭先生·其六
作者：吴嘉纪
朝代：明
体裁：七言绝句

天上红日已亭午，划船正去浪船还。妖姬相见不相唤，各拨琵琶过水关。
冶春绝句和王阮亭先生·其四
作者：吴嘉纪
朝代：明
体裁：七言绝句

轻薄儿郎放纸鹞，一丝牵引入青云。蛱蝶喜欢飞不倦，双双只傍石榴裙。
凄风行
作者：吴嘉纪
朝代：明
体裁：古风

凄风细雨何连绵，昼暗如夜飞湿烟。几千万家东海边，六七十日无青天。生计断绝，老人幸先就下泉。孩提无襦，长随母眠。阿母眠醒，腹馁不得眠。壮者起望西邻，乞食尘市，不复来还。回望东邻，八口闭柴扉，扉外青草春芊芊。水响溅溅，鬼泣涟涟。官长惄然，分俸籴谷，更日夕劳苦，劝富户各出籴谷金钱。富户踟蹰聚议，此户彼户，一斛两斛商量捐。
凤凰台访钱湘灵赠诗二首·其一
作者：吴嘉纪
朝代：明
体裁：古风

翳翳寒云下，荒台何嶙峋。凤凰不来游，梧竹愁杀人。谁爱一抔土，抱琴来结邻。登临发慷慨，长句助有神。时时江山际，清风吹衣巾。李白逝久矣，斯人洵可亲。
凤凰台访钱湘灵赠诗二首·其二
作者：吴嘉纪
朝代：明
体裁：古风

陇亩在南村，岁凶不得食。吏胥徵税苛，亲戚共亡匿。平生工词赋，出门路人识。文采成饥寒，盛名有何益。昨闻故园松，樵人斤斧逼。扁舟遣儿归，涕泪正沾臆。
分赋古迹得第五泉
作者：吴嘉纪
朝代：明
体裁：古风

荒丘绝尘嚣，石甃蒙荆棘。畴昔烟霞侣，修绠于此汲。提携瓮罂洁，滴沥苔藓湿。灵液生天壤，何心冀赏识。人偶辨甲乙，名已传都邑。伊予家海滨，潮汐作饮食。盐井难沃胸，原泉苦相忆。数载愿弗遂，一瓢今始执。悠悠寺钟声，叆叆秋山色。披榛自去来，松风动蓑笠。
刘希岸招饮于南梁
作者：吴嘉纪
朝代：明
体裁：五言律诗

习静门常掩，追欢客乍过。打衣淫雨大，入眼故人多。老爱家园近，醒嫌鬓发皤。劝醪君有咏，佳句似阴何。
初三夜迟雨臣
作者：吴嘉纪
朝代：明
体裁：五言律诗

北望皆荒草，迂翁不可招。唯馀新月影，来上故人桥。溪冷夜摇落，雁啼风寂寥。刘庄酒薄甚，何事尚停桡。
初八日雨中送公调
作者：吴嘉纪
朝代：明
体裁：五言律诗

故人白门去，东海少同吟。送子雨中路，怀予江上琴。孤舟千里意，一世两人心。今夕泊何处，莫听哀雁音。
初冬
作者：吴嘉纪
朝代：明
体裁：五言律诗

海桑还落叶，田舍始休农。暖日穷人得，行云老雁从。地偏欣事少，庐敝畏邻舂。岁月踌蹰过，中原正举烽。
初冬郊园饮集·其一
作者：吴嘉纪
朝代：明
体裁：五言律诗

北郭竞提壶，暄风春不殊。词人多在眼，吾道几曾孤。篱下花迎马，池边树集乌。疏慵来自晚，非是厌欢娱。
初冬郊园饮集·其二
作者：吴嘉纪
朝代：明
体裁：五言律诗

应接吾曹简，追陪此地幽。停歌闻落叶，把酒傍閒鸥。胜会兼红粉，欢场已白头。论文永今日，人醉古扬州。
初夏送王鸿宝之海安镇向崔朗生乞菊二首·其一
作者：吴嘉纪
朝代：明
体裁：五言律诗

蒋生偕二仲，三径思悠哉。我亦归田舍，君应日往来。青春悲已去，黄菊约同栽。发兴求名种，扁舟远溯洄。
初夏送王鸿宝之海安镇向崔朗生乞菊二首·其二
作者：吴嘉纪
朝代：明
体裁：五言律诗

斥卤海安镇，清风崔氏林。篱低沙鸟入，菊长草堂深。花待飞霜发，人今冒雨寻。寒芳赠不惜，持抱碧森森。
初春送程云家归江村三首·其一
作者：吴嘉纪
朝代：明
体裁：古风

峨峨涧冰泮，肃肃云雁远。乾坤始春晖，先照游子暖。游子良苦辛，足茧颠毛短。千里常望乡，三年乃结伴。途负仲由米，家传莱子畚。柳色渡江来，导尔扁舟返。
初春送程云家归江村三首·其三
作者：吴嘉纪
朝代：明
体裁：古风

鸟雀飞且鸣，江村到归客。水云上树栖，瀁瀁柴门白。风光暄菽水，离别大松柏。旧山在檐前，晻薆日已夕。饮汲思沽泉，倦眠晏公石。回头睐尘埃，昨日曾行役。
初春送程云家归江村三首·其二
作者：吴嘉纪
朝代：明
体裁：古风

薋菉佩左右，秋兰束作薪。俗情有如此，芳意难自陈。膏沃拥下愚，姱修多贱贫。椟瑾虽云美，不如近市珉。望岩亲鹿豕，临水濯衣巾。夫君欲安适，本是山中人。
初秋作·其一
作者：吴嘉纪
朝代：明
体裁：五言律诗

地僻无来往，閒吟在荜门。微风生绿树，东郭欲黄昏。稻没人炊麦，瓜香里灌园。鸡栖林月早，不异住山村。
初秋作·其三
作者：吴嘉纪
朝代：明
体裁：五言律诗

深莽没僧屋，愁霖崩海城。荒芜林鸟去，容易草虫鸣。旅况惟双树，新凉近五更。俗人梦缠扰，多谢晓钟声。
初秋作·其二
作者：吴嘉纪
朝代：明
体裁：五言律诗

出郭惊洪水，褰衣上戍楼。怒来尘世换，高拥海天流。新鬼漂千里，残人寄一舟。荡摇波浪际，泪眼看閒鸥。
别徐大次源归陋轩时赠予腊酒园梅
作者：吴嘉纪
朝代：明
体裁：五言律诗

腊酒与园梅，提携送我回。香从石瓮出，花上野航开。故里阳春近，东风暮雨来。到家树植了，斟酌兴悠哉。
别澹生后虎墩道上同丽祖看芦花
作者：吴嘉纪
朝代：明
体裁：五言律诗

步去酒初醒，萧萧一望清。渐随残日霁，接到远天明。水近似难夜，风停时有声。白头两归客，如在雪江行。
别诗代方多符作
作者：吴嘉纪
朝代：明
体裁：古风

君为野田葛，我为田中萝。生计偶相近，缠绵意何多。趾趾同出入，钱钱赡室家。弟昆宁异此，管鲍不让他。人事倏忽改，各言天一涯。明朝天一涯，今夕共灯花。河鱼煮为脍，瓮酒红于霞。须臾且饮食，淮树啼醒鸦。皎如西岭月，斜照东逝波。去君渐以远，回首奈君何。
别郝羽吉
作者：吴嘉纪
朝代：明
体裁：五言律诗

出城逢落日，看我上归艭。离况有如此，乡心转欲降。寒潮浮远树，骤雨下空江。今夕难成梦，君应坐竹窗。
剩粟行
作者：吴嘉纪
朝代：明
体裁：古风

吏胥昨夜去村西，屋中剩粟如尘泥。呼儿握粟去易布，商贾饱眼皆不顾。一雁无侣声嗷嗷，老夫惆怅归荒郊。今夜灯前炊一斗，明夜床头馀半缶，朔风依旧吹两肘。
割肉诗为新安汪孝妇作
作者：吴嘉纪
朝代：明
体裁：古风

枯鱼不可游，贫室难久居。仁贤罹祸患，残费到肌肤。儿子远负米，父病欲寄书。门外十万贼，杀人日不休。病者症是膈，中已绝五谷。抢攘孰就援，新妇起踯躅。白日弗照夜，张灯在岩谷。仰告头上天，俯视臂上肉。肉随利刀下，自糜作羹汤。忍痛釜甑际，天角东南明。上堂先进汤，上堂再进羹。羹汤甫沾唇，翁曰胸怀阔。不知病何往，从此复啖啜。果饵意所亲，美炙无繇设。邻舍墙头问，行路山下说。贼众得闻之，传令整行列。毋惊孝妇里，兵马去蹩躠。兵马蹩躠去，乡里人来看。馈饷为孝妇，佐翁晨暮餐。醍醐光聚罂，盐豉味盈箪。闻笼见鸡蹠，受筐得豚肩。于于何纷纷，来往林麓间。借问妇何处，家住松明山。山中多翁姥，孝妇亦有人。谁能颠沛时，遽令翁病痊。苏耽井中水，韩众药一丸。汪家新妇肉，同是仙人丹。
劝酒歌二首为汪季璨·其一
作者：吴嘉纪
朝代：明
体裁：古风

为君弹清琴，调苦未免旁人嘲。为君歌白纻，曲长愁见东方高。何如烛下金叵罗，殷勤斟香醪。香醪味醇色复殷，会使朱颜常不凋。三万六千朝，过去七千二百朝。从此朝朝饮美酒，那羡仙人王子乔。
劝酒歌二首为汪季璨·其二
作者：吴嘉纪
朝代：明
体裁：古风

君不见隋家苑，昨为歌舞场，今为狐兔窟。眼前景色那有定，山岳转瞬成溟渤。人生难得沽酒钱，况君翩翩正少年。满堂宾客皆好我，追光逐景相周旋。往昔有刘生，其人称大贤。一石饮尽枕锸卧，摇手不听妇人言。
劝酒歌赠乔功偕·其一
作者：吴嘉纪
朝代：明
体裁：古风

腊梅开花酝香发，亲戚携觯造门闼。造门闼，来劝翁，念翁遁迹楚云东。皂帽布裙临大海，芦花蒲叶多清风。清风吹吹，尘起奈何，未若蚁浮鹦鹉螺。繇来醉乡可避世，请翁听我《劝酒歌》。
劝酒歌赠乔功偕·其三
作者：吴嘉纪
朝代：明
体裁：古风

桑田变易城市改，翁家书卷年年在。东壁卷，西壁书，中间惟应置酒壶。莱衣芰裳膝前侍，伟节慈明天下无。门户须开，明月欲来，瓮中又漉新熟醅。有书有子愿已足，翁不痛饮胡为哉。
劝酒歌赠乔功偕·其二
作者：吴嘉纪
朝代：明
体裁：古风

烛光漾漾酒殷瓢，雪飞入檐见酒消。瓢与杓，引翁尝，念翁辛苦容貌苍。汾河恒岳家乡远，吴树淮堤歌思长。长歌复短歌，古调清泠泠，不如浊醪注瓦瓶。繇来醒者多智虑，劝翁一醉安性灵。
劝酒歌赠乔边偕
作者：吴嘉纪
朝代：明

蜡梅开花酝香发，亲戚携觯造门闼。造门闼，来劝翁，念翁遁迹楚云东。皂帽布裙临大海，芦花蒲叶多清风。清风萧萧，尘起奈何？未若蚁浮鹦鹉螺，由来酒乡可避世，请翁听我《劝酒歌》。烛花漾漾酒满瓢，雪飞入檐见酒消。瓢与杓，引翁尝，念翁辛苦容貌苍。汾河恒岳家乡远，吴树淮堤歌思长。长歌复短歌，古调清泠泠，不如浊醪注瓦瓶。由来醒者多智虑，劝翁一醉安性灵。桑田变易城市改，翁家书卷年年在。东壁卷，西壁书，中间惟应置酒壶。莱衣芰裳膝前侍，伟节慈明天下无。门户须开，明月欲来，瓮中又漉新熟醅。有书有子愿已足，翁不痛饮胡为哉！
十七日别趾振得寒字
作者：吴嘉纪
朝代：明
体裁：五言律诗

渡头云黯黯，欲别一何难。不识此时酒，可胜前路寒。渚禽无侣静，野雪对愁宽。忽觉舟行缓，劳君双眼看。
十三夜酌季大来舟中赋赠
作者：吴嘉纪
朝代：明
体裁：五言律诗

先生卧水滨，卿相不能亲。孤艇领群鸟，双童扶一身。波声过牖冷，月色上溪新。沽酒芦花下，慇勤醉野人。
十月五日过虎墩访澹生
作者：吴嘉纪
朝代：明
体裁：五言律诗

风狂独行役，为厌久离群。野水声摇路，芦花冷过云。无村不爱霁，有月始寻君。几夜高窗里，雁声谁共闻。
十月六日罗母初度赠诗六首·其一
作者：吴嘉纪
朝代：明
体裁：古风

我有盈尊酒，其名曰流霞。一酌精神清，再酌颜色酡。欲赠世人饮，世间人何多。踌躇尘俗内，日入抱还家。闻有罗生母，林下风洒然。到门斟一觞，酒香梅花前。尊酒何足惜，要别愚与贤。
十月六日罗母初度赠诗六首·其三
作者：吴嘉纪
朝代：明
体裁：古风

君子事远游，门户将焉恃。积蓄稍有馀，云是母经理。人家有当积，母谓不在此。腴田让叔季，宝饰分娣姒。娣姒竞桃花，己独守秋瓜。割瓜弗弃蒂，苦味盈襟袂。高义与山齐，须眉愧巾帨。
十月六日罗母初度赠诗六首·其二
作者：吴嘉纪
朝代：明
体裁：古风

早年良偶偕，并影在山林。尽洗胭脂妆，舂汲身独任。石泉流入户，为君清釜鬵。岩谷暇日多，提携试登临。野鹿作山侣，风松无俗音。鲍桓挽游驾，朱孔樵远岑。云起翠微中，皑皑会人心。
十月六日罗母初度赠诗六首·其五
作者：吴嘉纪
朝代：明
体裁：古风

长公咏佳句，忆昔客扬州。词气能感人，春风共和柔。城郭人民热，仲子独如秋。心慧情易虚，阶庭树飕飕。养母兼事佛，茹菜不食牛。艳艳槿花发，辉辉萤火流。遗荣背微光，来伴东海鸥。
十月六日罗母初度赠诗六首·其六
作者：吴嘉纪
朝代：明
体裁：古风

携家弃新安，卜此海陵居。海陵称沃壤，其人多荷锄。出郭新柳来，鸣禽如笙竽。老人重避世，稚子学为渔。回首望兵火，旧栖已成墟。俗浇民必乱，虑远室无虞。故乡千万家，明哲谁相如。
十月六日罗母初度赠诗六首·其四
作者：吴嘉纪
朝代：明
体裁：古风

三子何翩翩，侍母机杼旁。教之夜开书，焯焯檠灯明。词华夙所薄，荣誉心尤轻。贤圣传人间，岂必皆簪缨。他人望子显，母乃诲儿藏。箕山碧霭霭，颍水流洋洋。怀珠被毛褐，堂上有辉光。
十月十九日赠王黄湄二首·其一
作者：吴嘉纪
朝代：明
体裁：古风

兰若生山中，花叶自葳蕤。芳馨感君子，移植白玉墀。一朝蒙顾瞻，形影何光辉。荣华及时敷，常恐秋风吹。盛年难再得，景曜日夜驰。老骥伏匮下，努力亦已迟。
十月十九日赠王黄湄二首·其二
作者：吴嘉纪
朝代：明
体裁：古风

我衰为佣者，君壮称进士。天涯俱穷途，出处无一是。寒风吹枯桑，怒号郭门里。鸿雁哀鸣来，游子塞两耳。感君怀慨慷，相逢颜色喜。酒酣发悲歌，灯前拔剑起。眄彼孟尝门，纷纷趿珠履。我曹无其才，饥寒何足鄙。
卒岁
作者：吴嘉纪
朝代：明
体裁：古风

卒岁苦贫俭，欲贷人饔飧。鸡鸣溪未曙，先拟怀中言。了了多所谋，出户思忽繁。此际惭已甚，况乃入其门。主人旧知我，一见酒满尊。谁能背妻子，就兹饱与温。婉转辞杯斝，怀欲吐复吞。唯恐主人厌，旧好翻不敦。不如风雪天，归去眠高轩。且乐十日饿，不受一人恩。
卒岁
作者：吴嘉纪
朝代：明
体裁：古风

履冰返故里，倦身获稍閒。村墟多积雪，凛凛生暮寒。乌鹊亦怀栖，各认旧林还。车辙复谁顾，诗书聊自看。维庐则有堵，维井则有干。老年逢卒岁，布褐无一端。晚晖檐下来，梅影落我冠。家人进箪豆，肘见容色欢。借问何为尔，门外追呼宽。
卒岁
作者：吴嘉纪
朝代：明

履冰返故里，倦身获稍闲。村墟多积雪，凛凛生暮寒。乌鹊亦怀栖，各认旧林还。车辙复谁顾，诗书聊自看。维庐则有堵，维井则有干。老年逢卒岁，布褐无一端。晚晖檐下来，梅影落我冠。家人进箪豆，肘见容色欢。借问何为尔，门外追呼宽。
卖书祀母
作者：吴嘉纪
朝代：明
体裁：五言律诗

母没悲今日，儿贫过昔时。人间无乐岁，地下共长饥。白水当花荐，黄粱对雨炊。莫言书寡效，今已慰哀思。
卖书祀母
作者：吴嘉纪
朝代：明

母没悲今日，儿贫过昔时。人间无乐岁，地下共长饥。白水当花荐，黄粱对雨炊。莫言书寡效，今已慰哀思！
卖砚行
作者：吴嘉纪
朝代：明
体裁：古风

夫子傲岸坐虚牖，友生遗赠俱不受。匣中一片温然砚，托我换钱治身后。何曾顷刻离袖怀，今日携出朝寻斋。朝寻忆昔明寒灯，两人一砚为三朋。或语或默各窈窈，此坐彼卧同嶒嶒。岂知夫子病云剧，不求诸人求诸石。市朝持去寻知音，齐道不若黄金色。昨夜归来逢一翁，欲购又值囊中空。抚弄珍惜不去手，竟日面赤徒相从。节近清明凄雨多，冷门不复有人过。砚依主人犹似昔，主人欲去将奈何。
南梁同王于蕃之芜城程云家送至海陵时云家欲归新安省母舟中有赠·其一
作者：吴嘉纪
朝代：明
体裁：五言律诗

送别临归路，回头竟俶装。望云聊命驾，逐伴似还乡。双桨河冰触，孤村店酒香。今宵非梦寐，灯烛照舟航。
南梁同王于蕃之芜城程云家送至海陵时云家欲归新安省母舟中有赠·其二
作者：吴嘉纪
朝代：明
体裁：五言律诗

沙白路将半，鸡鸣天又晨。追随嫌短景，信宿任迷津。老藉杯中蚁，寒悬雪里鹑。离家当岁晏，羡尔欲归人。
南梁汎舟·其一
作者：吴嘉纪
朝代：明
体裁：古风

棹向柳堤边，浆沽茅店里。春风苏万物，已在河之涘。枯容变好颜，先自酒人始。
南梁汎舟·其三
作者：吴嘉纪
朝代：明
体裁：古风

前溪是安丰，小筑桥边住。相思北郭生，伫望南梁树。白云幽意多，往往随人去。
南梁汎舟·其二
作者：吴嘉纪
朝代：明
体裁：古风

酒人颇忘机，不系中流船。晴光暄入水，波动清鲜鲜。凫鹥尔何慕，浮到樽罍前。
南湖
作者：吴嘉纪
朝代：明
体裁：古风

野风吹树树可怜，远村近村无人烟。好奇偏属穷途客，薄暮又在南湖船。乱鸟连翩下夕照，细泉淅沥归秋田。平生哀乐殊多事，醉听山钟鸣晚天。
去岁行
作者：吴嘉纪
朝代：明
体裁：古风

去岁岁除夜，籴米十五斗。门外终朝谋食途，竟能旬日不趋走。北风暮起颓屋寒，老人欲眠眠何难。风集木，声益烈，吹下皑皑一天雪。痴儿对雪舞且悦，那知烟火来日厨头绝。
又待太丹
作者：吴嘉纪
朝代：明
体裁：四言诗

古屋寒多，虑纵横生。壁藤枯动，冰涧不声。野鹤栖难，向我柴荆。欲入不入，似君性情。
友玉客舍逢金翁启明赋赠
作者：吴嘉纪
朝代：明
体裁：古风

昔年闻说金家翁，今日相逢客舍中。八尺躯寒如雪刃，未入柴门先有风。主人为汝沽醇酒，气热颜红倾数斗。醉来言及眼前人，人头恨不即在手。又言当日国初亡，兵散马嘶山日黄。一身已被十三矢，犹自纵横在战场。壮事无端成往昔，不觉雪霜头半白。里巷羞传侠烈名，江湖甘作贱贫客。
古意寄周元亮先生
作者：吴嘉纪
朝代：明
体裁：古风

灯烛照寒夜，华堂忽生春。堂中诸美女，颜色如花新。含情挟琴瑟，各向君子陈。繁响绕樽酒，顾盼齐纷纭。谁知赏音者，脉脉亲一人。一人调如何，古音自清真。一奏再三奏，彼此意俱伸。岂惟旦夕欢，皓首犹慇勤。感子怀中义，高邈如孤云。思为三秋雁，翱翔与子群。
古意寄王黄湄
作者：吴嘉纪
朝代：明
体裁：古风

扬州青铜镜，多年陷泥滓。雕文半已蚀，妙质幸犹在。一朝蒙提携，稍得见光采。常感磨莹力，不致鉴别改。逝将与仪容，百岁相终始。奈何汉江去，弃置空房里。鞶带徒为饰，尘垢复欲浼。傥非故时人，谁更拂拭此。
古镜词赠王于蕃
作者：吴嘉纪
朝代：明
体裁：古风

夷则厌俗颜，千载甘泥垢。奇光飞出井，乃为西家有。西家十五女，拂拭纤纤手。笑谓镜中人，我堪向汝否。顾盼既绝世，年齿复不多。仙照驻芳容，日月奈我何。新妆度容与，妙舞人婆娑。空闺易踟蹰，形影终安托。欲结百年欢，但恐逢轻薄。
句曲道中
作者：吴嘉纪
朝代：明
体裁：古风

未明开店扉，星斗岩树上。舍舟逐侣伴，入山穿林莽。泉堙罅隙咽，驴走荦确响。松风来吹衣，客意何萧爽。曾读父老歌，仙乡积梦想。将身转尘埃，如鸟婴罗网。华阳愁杀人，咫尺不能往。
吊壶
作者：吴嘉纪
朝代：明
体裁：五言律诗

忆昔掩柴门，清泉共晓昏。忽如孤鹤去，不与故人言。茗色无由托，涛声空自喧。铛旁残砾在，片片是君魂。
吊谢承启
作者：吴嘉纪
朝代：明
体裁：古风

疾风扬沙砾，原野黯无辉。蕙刍方不辨，志士将安之。举手谢丘园，褰裳行崄巇。局蹐至摧败，忧来发狂痴。狂痴天地间，羞作弱男儿。膏明祗自煎，杼急多乱丝。稻粱在篱下，雀饱黄鹄饥。徒然如精卫，神哀形体疲。苍海何时涸，白日但西驰。劳苦愿未酬，老死令人悲。
同丽祖舟过大樊庄访鸿宝
作者：吴嘉纪
朝代：明
体裁：五言律诗

一舟容二客，撑入野天晴。乱水阔无定，夕阳流有声。树生村落近，犬吠老朋迎。便即煮藏酒，墙头新月横。
同叶澹生饮江声阁
作者：吴嘉纪
朝代：明
体裁：五言律诗

出郭花满洲，老朋携杖头。自沽几瓶酒，人借一间楼。江水春何阔，寒山暮欲浮。去来身不系，閒杀两沙鸥。
同汪长玉阻风朱家觜二首·其一
作者：吴嘉纪
朝代：明
体裁：五言律诗

岸上北风急，纷纷飞荻花。贾船停拥浪，江戍远吹笳。有恨黄天荡，无栖白项鸦。危途频慰劳，得伴胜还家。
同汪长玉阻风朱家觜二首·其二
作者：吴嘉纪
朝代：明
体裁：五言律诗

黄垆山下店，往日饮偏豪。压酒红颜丽，当门绿树高。长歌重慷慨，胜地已蓬蒿。惆怅寒江水，人来见二毛。
同鸿宝季康南梁重访柴丈
作者：吴嘉纪
朝代：明
体裁：古风

三客放渔船，七里访柴丈。雨里复烟里，溪上兼舟上。白禽入水啼，媆草带风长。景色新余杯，击棹长歌往。
同鸿宝酌江月下
作者：吴嘉纪
朝代：明
体裁：五言律诗

舟子落帆后，满江皆月明。同斟初熟酒，不说故乡情。一望有馀冷，半生无此清。萧萧芦苇下，渐觉起潮声。
后七歌·其一
作者：吴嘉纪
朝代：明
体裁：古风

吴生吴生字宾贤，溪上钓鱼十九年。一朝失意东西走，头白眼暗绝可怜。乡园咫尺不能返，坐看明膏深夜煎。呜呼一歌兮歌始发，荼蓼心苦向谁说。
后七歌·其七
作者：吴嘉纪
朝代：明
体裁：古风

垂老无端学干谒，东家借仆西借褐。朝来得与显者遇，宾客笑我言辞拙。男儿各自有须眉，何用低颜取人悦。呜呼七歌兮歌自哀，庭梅篱菊待归来。
后七歌·其三
作者：吴嘉纪
朝代：明
体裁：古风

六十老兄仰天泣，田鬻他人名在籍。吏胥呼去应徭役，长跪告免免不得。急难那有亲朋援，我今舍兄方远适。呜呼三歌兮歌鹡鸰，伤心听尔在原声。
后七歌·其二
作者：吴嘉纪
朝代：明
体裁：古风

芙蓉城外春水长，野航荡漾人来往。轻吹晴晖寒食天，家家纸钱焚墓上。我有丘茔委故乡，今日奇穷累泉壤。鸣呼二歌兮歌且谣，泪凭流水到东淘。
后七歌·其五
作者：吴嘉纪
朝代：明
体裁：古风

阿珂阿瑟采蒿藜，阿骢相携在丘阪。提筐日午归作食，一日一食天难晚。饥肠欲断人不知，共启柴门望爷返。呜呼五歌兮歌转愁，巢雏待哺音啾啾。
后七歌·其六
作者：吴嘉纪
朝代：明
体裁：古风

贫窭屡遭邻里厌，故园踯躅如他乡。他乡友生意偏厚，哀我食我殊难忘。伯劳东飞燕西翔，同类何能共一方。呜呼六歌兮歌倚徙，飘泊夷吾思鲍子。
后七歌·其四
作者：吴嘉纪
朝代：明
体裁：古风

有妹有妹颓舍里，沉疴别后今何似。饮食断绝痴儿啼，疾病不死饥亦死。门前青草昼无人，床上白骨谁收尔。呜呼四歌兮歌思长，车轮日夜转中肠。
后题图诗十二首 其一 题遨游图
作者：吴嘉纪
朝代：明
体裁：古风

衣摇风，笠戴雨，遨游海泽曰渔父。海泽多洪波，渔父多善策。鸱夷子师尔肥家，乌喙王用尔霸国。乌喙狼步不可依，朱公齐相计全非。蒹葭深处持竿往，独坐扁舟看鹤飞。
后题图诗十二首 其七 题义田图
作者：吴嘉纪
朝代：明
体裁：古风

朝力田，暮力田。禾熟未肯弃一粒，主人持竿来陇前。饥鸦饿雀畏人打，东西南北飞上天。伊谁良田一千亩，仓庾悉令宗族有。扶老携幼日营营，量人缓急与升斗。墙桑岸柳栖水云，枝上禽啼远近闻。五月凉风六月雨，稻花岁岁媚希文。
后题图诗十二首 其三 题共被图
作者：吴嘉纪
朝代：明
体裁：古风

入门人情喜，室中新嫁娘，床上合欢被。姜生娶妇夜烧烛，夜来只同二弟宿。被阔温有馀，宵长睡不足。徵车何为来，惊骇中林鸦。容颜懒使皇帝貌，夙昔羞令阉竖誇。起偕阿弟避地海之涯，树有枝兮枝有花。与君共根本，君胡恋弟，不顾室家。连枝茇骪老天涯。
后题图诗十二首 其九 题服食图
作者：吴嘉纪
朝代：明
体裁：古风

邓先生住祝融峰，霄汉气滋峰顶松，峻岩悬涧泉淙淙。服药诵经冬复春，换吾骨兮清吾神，天上飞下魏夫人。夫人遥顾五岳楼，氛氲驾底云波流，皎如江水荡轻舟。飘飘少媪从鸾车，容颜羞杀人间花，含馨发艳先生家。先生窗牖无纤埃，耳聆仙语心胸开，东海摇光晓日来。
后题图诗十二首 其二 题哭芹图
作者：吴嘉纪
朝代：明
体裁：古风

张公嗜莼，刘姥嗜芹。秋风莼益美，冬月芹菜不出水。堂中停匕颇相忆，堂下孙儿心怆恻。霜涯冰涘忽生芹，涕泪滴处来阳春。采归微佐醯盐味，芽白茎青爱杀人。
后题图诗十二首 其五 题抚孤图
作者：吴嘉纪
朝代：明
体裁：古风

镰刈藿归，筥拾穗归。努力举烟，不救儿饥。吾儿饥尚可，兄之诸孤活待我。亲交赠我襦，亲交赠我钱。清廉何可为，沟壑在我诸孤前。天子悯诸孤，辚辚使臣车，载米来，载钱来。山中二月开桃花。孤男壮当有妇，孤女长应有家。男婚女嫁，老人始暇。衣锦食禄，老身不欲。三亩菜田一亩竹，清风谡谡吹山谷。就绿阴，弹白鹄。
后题图诗十二首 其八 题赠牛图
作者：吴嘉纪
朝代：明
体裁：古风

兴逸组初解，登车看鸿翔。鸿翔不离伴，人生故旧安可忘。中道遇知交，饥困使人忧。还家殊无季子金，负轭尚有伯阳牛。脱赠勿复顾，起步归林丘。林丘路遥远，故人难已免。不辞身惫足生茧。
后题图诗十二首 其六 题遗经图
作者：吴嘉纪
朝代：明
体裁：古风

工师愚，贵梁木。父祖愚，嗜钱谷。梁大柱小室每倾，赀厚德薄多竞争。家有不测患，里无君子名。但知擅利寡妇清，不识说经杨子行。籯中金，几上卷。遗子孙，何者善。柳世隆，君不见。
后题图诗十二首 其十 题停车图
作者：吴嘉纪
朝代：明
体裁：古风

得冠便忘笠，贵来易骄逸。鄙夫将身委车马，出入不异胶与漆。相逢岂无旧相识，溓鞍著幰动不得。趾举半空欲何为，气盖一世有底益。不见路旁声啧啧，伫看官人揖人客。轩高骑胜贵无敌，官人何人贾思伯。
后题图诗十二首 其十一 题焚券图
作者：吴嘉纪
朝代：明
体裁：古风

瓶罄莫就乡里假，往见债主颜色下。李公座上宾如云，于中岂无贤豪者。已惭岁凶粟难办，何劳命酒陈佳馔。欢会未能辞醉饱，债了灯前又焚券。醒人馁士天所罚，公也接引何缱绻。垆中烈火池中冰，世俗炎凉开眼看。欲离困穷无羽翰，今夕何夕长者盼。
后题图诗十二首 其十二 题爱下图
作者：吴嘉纪
朝代：明
体裁：古风

下山流泉去不息，贫户生儿富户役。舂米寒夜闻鸡鸣，樵薪远山见虎迹。��滋味苦难尝，人生谁愿离耶娘。耶娘念子劳家里，赁奴鬻力来助尔。自家骨肉获安逸，焉得不顾他人子。蒿莱生野兰生谷，贵贱同被阳春旭。五柳先生书上词，为人上者应三复。
后题图诗十二首 其四 题清俭图
作者：吴嘉纪
朝代：明
体裁：古风

新安江高林宛奥，日落空山鬼虎啸。一朝鬼哑虎潜迹，问政山前县官到。郭门骑马流泉清，村舍饭牛冬日照。梅花开遍鸟啁啾，馆署人稀争讼休。岭雪洞云寒不已，夜深高卧入罗浮。
向邻僧乞白秋海棠种
作者：吴嘉纪
朝代：明
体裁：五言绝句

缁流无物累，佳种或能分。他日思君处，秋斋一砌云。
吟诗秋叶黄图为吴介兹题
作者：吴嘉纪
朝代：明
体裁：古风

离群已三年，怅望惟搔首。展图看秋叶，无意逢我友。坐石尔何思，景物供揽取。高吟岂不快，赏音有人否。畴昔会康山，寒色遍槐柳。此境颇彷佛，几欲就携手。携手不可得，黄叶愁人心。尔如叶在树，我如叶出林。踪迹日东西，念尔长独吟。
吴仁趾复移家来广陵二首·其一
作者：吴嘉纪
朝代：明
体裁：七言绝句

草阁蓬门趣自殊，原思贫窭莫踟蹰。东邻笑尔悬鹑子，借问繁华似昔无。
吴仁趾复移家来广陵二首·其二
作者：吴嘉纪
朝代：明
体裁：七言绝句

菊开漫漉陶潜酒，月出须烹陆羽茶。老眼近谙南郭路，会寻僻巷到君家。
吴尔世四十赠以诗
作者：吴嘉纪
朝代：明
体裁：古风

老乌山月中，悲鸣哑哑思故雄。雄去荒烟身不返，雌守旧巢肠欲断。风凄雨急谁相怜，只有孤雏在眼前。拮据哺雏雏不饿，今日雏较昨日大。长成毛羽飞出林，不知老乌受几辛苦到于今。君不见丰溪吴氏遗腹子，今年四十母心喜。
吴搢公惠砚
作者：吴嘉纪
朝代：明
体裁：古风

半尺冷山骨，何代为人取。整缺各自然，墨气积已厚。不知灯火前，看白几人首。平生耻妄托，昨归君座右。君复代择主，寄赠清溪叟。磊磊且默默，奇士到庭牖。虽欲时相向，敢不慎其手。作赋二十年，知己恨希有。从此冰霜间，呼君为老友。
吴氏
作者：吴嘉纪
朝代：明
体裁：古风

女萝施黄檗，同烟复共雨。枝叶有凭依，命运独罹苦。婚姻遘良时，鹊衔李花枝。人称新妇好，媒妁有光辉。厨下作羹炙，堂上婴祸灾。西邻送媒去，东邻迎医来。饮不宜汤液，啜不甘糜粥。鬼伯促人命，鬼舅急人肉。大人无弱女，亦复无他男。肺病肌肉约，刲割男何堪。夜起星辰下，刀先在妇手。明神跪拜已，利锋肱上走。啾啾群鬼泣，灯灭风吹低。溪摇草木乱，门外猪羊嘶。剜身讵从俗，忍痛缘代夫。宁惜涓涓血，十二昼夜流。得肉舅乃愉，代夫妇遂死。呜咽家人哭，何人能赎尔。姻党竞来看，香名传里中。昔为女萝丝，今为兰蕙丛。
吴苍远邀过野竹居
作者：吴嘉纪
朝代：明
体裁：五言律诗

老叟卖茶处，麦田飞野鸡。篱边江岫近，屋后竹林低。过雨阴如水，闻雷笋出泥。山泉煎欲熟，入座听莺啼。
吴趾振斋中夜坐
作者：吴嘉纪
朝代：明
体裁：五言律诗

归来微醉在，松影半阶斜。我意欲危坐，人间皆不哗。新霜生石壁，落月入邻家。尚有残灯火，敲冰自煮茶。
吴陵午日寓袁家庵作·其一
作者：吴嘉纪
朝代：明
体裁：五言律诗

身暇乃知静，城中如远村。客惊时节换，老畏应酬烦。稚子炊茶灶，新交赠酒尊。今朝乡思切，只为近家园。
吴陵午日寓袁家庵作·其三
作者：吴嘉纪
朝代：明
体裁：五言律诗

泛然任栖泊，不敢恨淹留。积雨忽成霁，凉风已似秋。荷香浮远渚，柳色动行舟。逆旅俗人散，堂空得自愁。
吴陵午日寓袁家庵作·其二
作者：吴嘉纪
朝代：明
体裁：五言律诗

钓艇归苍海，良辰醉绿醹。谁知羁半路，兀坐对高梧。今日老渔父，前生屈大夫。好辞有何益，吟罢独踟蹰。
吴陵午日寓袁家庵作·其四
作者：吴嘉纪
朝代：明
体裁：五言律诗

禅室僧皆醉，疏篱鸟自鸣。閒中头更白，饮罢闷还生。艾叶时当采，槐阴露洗清。故林高卧处，豺狗正纵横。
吾亲
作者：吴嘉纪
朝代：明
体裁：古风

秋来三夜雨，田园尽沆漭。吾亲波浪中，败棺魄凭仗。岂无所生儿，他山远拾橡。常恐饥冻死，去住长飘荡。望岁岁更凶，四野惟菰蒋。残骼傍陇亩，何日归泉壤。
吾儿
作者：吴嘉纪
朝代：明
体裁：古风

吾儿齿已壮，欢乐平生稀。岂惟室无妇，四体无完衣。状貌亦犹人，时命与愿违。不知背老父，涕泪凡几挥。昨宵溪月上，闭门抚金徽。隔垣听汝奏，伤哉雉朝飞。
吾庐
作者：吴嘉纪
朝代：明
体裁：古风

吾庐清溪中，年久半倾圮。圮者不复问，存者还欲倚。老梅共横斜，撑拒临流水。有客念倾颓，赠粮令葺理。负戴骇邻人，升斗分匠氏。仍缺石与木，来朝卖一豕。力作何纷纭，痴儿间老婢。窗牖次第明，巷径复委委。家人意颇贪，指点旧基址。乃欲典衣裳，更求广居止。微笑谓家人，户外寒方始。且留此隙地，以待春风起。我自荷一锄，种菜柴门里。
吾庐
作者：吴嘉纪
朝代：明

吾庐清溪中，年久半倾圯。圯者不复问，存者还欲倚。老梅共横斜，撑拒临流水。有客念倾颓，赠粮令葺理。负戴骇邻人，升斗分匠氏。仍缺石与木，来朝卖一豕。力作何纷纭，痴儿间老婢。窗牖次第明，巷径复委委。家人意颇贪，指点旧基址。乃欲典衣裳，更求广居止。微笑谓家人，户外寒方始。且留此隙地，以待春风起。我自荷一锄，种菜柴门里。
呈四兄宾国·其一
作者：吴嘉纪
朝代：明
体裁：古风

岁潦野无实，馁乌绕塍飞。迟回挈空篚，我亦望庐归。里闾涨始落，藻荇挂垣扉。雁鹜带居人，烟火一何稀。吾兄栖废宅，恬憺自忘机。萧蓬新物态，寒暑古絺衣。闭门秋树里，反照夕微微。
呈四兄宾国·其三
作者：吴嘉纪
朝代：明
体裁：古风

少年兄尚勇，壮亦悦声音。床头挂古剑，席上横清琴。讵能适人意，时命违寸心。弦断不更续，铁锋埃壒侵。猛虎爪缩缩，单鸳泪涔涔。盛衰情不易，缺陷恨常深。空馀渐离筑，拂拭自沉吟。
呈四兄宾国·其二
作者：吴嘉纪
朝代：明
体裁：古风

朔风散昏雾，天地廓无涯。回瞻桃李树，颜色今若何。逐艳气节靡，过时憔悴多。吾兄乃种梅，寒极林发花。浓霜如雨露，肃杀容转和。始知冰霰中，此是真繁华。疏枝影盘斝，新月出我家。
呈四兄宾国·其五
作者：吴嘉纪
朝代：明
体裁：古风

紫兰怡深山，锦鲤恋澄潭。穷乡味如荼，吾兄心独甘。腰镰遣岁时，花药翳茅檐。阿弟曷舍此，舟车北与南。问年兄七十，弟亦六十三。出户涕沾洒，临风发䰐鬖。浮云野冉冉，离别老何堪。
呈四兄宾国·其四
作者：吴嘉纪
朝代：明
体裁：古风

曩时慕云霄，弃去为樵牧。膏腴让他人，藿食我不足。志气诚清虚，受祸则肠腹。驱走伤薜衣，滞淫梦茅屋。骨肉成枯叶，纷纭谢寒木。只今存一兄，岁暮淮南曲。吾道在桂丛，连枝雪中绿。
和咏老人灯·其一
作者：吴嘉纪
朝代：明
体裁：七言律诗

闾阎子弟气嶒嵘，何事高年市上行。鹤发入尘心易热，龙钟游夜骨偏轻。衣存旧式同袍少，杖近欢场去路平。南极一星相掩映，馀光不用与人争。
和咏老人灯·其二
作者：吴嘉纪
朝代：明
体裁：七言律诗

炎凉阅历已成衰，襟抱分明欲向谁。漫作有情随景物，聊凭微焰见须眉。鼓鸣稚子喧相引，帘捲佳人笑且窥。扰扰六街来复去，风光还似盛年时。
和夜过采石怀太白
作者：吴嘉纪
朝代：明
体裁：古风

载酒过青山，草色前人意。因怀李青莲，此地先予醉。浩歌江山中，皎然狂士气。明月还似君，夜夜峰颠出。
和集之简文登泰山绝顶观日出
作者：吴嘉纪
朝代：明
体裁：五言律诗

径尽惟有空，低头闻烈风。峰高天欲到，海动日将红。星影落筇下，朝光开夜中。身如古初士，步步入鸿濛。
和雨后客至听琴
作者：吴嘉纪
朝代：明
体裁：古风

老梧叶上雨初默，空阴如水扶吾屋。白鹤残蝉两不吟，此时可以弹高琴。扣门忽到知音士，相逢落落不为礼。抱琴与客坐松根，雨后幽怀弦上论。
和雨臣京口雪望次韵
作者：吴嘉纪
朝代：明
体裁：七言绝句

大江寂绝无鸿度，水色淡然中有船。船上渔人山际树，一时俱化雪中烟。
和韵答周雪客五首·其一
作者：吴嘉纪
朝代：明
体裁：古风

苍然菰茭中，日与鸥鹭处。岂不忘机虑，终念寡笑语。踠足望三山，掉头寻旧侣。人坐海滨船，云生江上屿。十年忆梨庄，无翼可翔举。谁知一灯前，今夜吾与汝。
和韵答周雪客五首·其三
作者：吴嘉纪
朝代：明
体裁：古风

杖藜入园居，粲粲石如瑜。主宾足盘桓，栝树天下无。雪后剪畦韭，竹中提酒壶。不悟客再至，园在主已殊。浮云多误人，变态生须臾。往事不得忘，痛饮求模糊。
和韵答周雪客五首·其二
作者：吴嘉纪
朝代：明
体裁：古风

牛羊亦已归，落日山腰细。问路角声中，何处中丞第。衢巷暝烟深，茫如隔身世。伊予远褰裳，思欲见兰蕙。荒榛满道途，举趾多牵系。听尔负薪歌，行人堕清涕。
和韵答周雪客五首·其五
作者：吴嘉纪
朝代：明
体裁：古风

城阙何纷纭，故交盛车马。颜色如金玉，禁持略不假。裘披尘壒内，尔趣徒潇洒。长策是栖霞，试看中峰下。松林樵父歌，石涧泉声泻。去去扫敝庐，手招同心者。
和韵答周雪客五首·其四
作者：吴嘉纪
朝代：明
体裁：古风

我歌白雪辞，少小思离奇。四十不改调，笑杀乡里儿。长鸣振饥寒，独往谢华滋。一从珠树萎，翠羽集无枝。击壶困顿夜，磨镜冰霜时。忍泪之旷野，大声哭相知。
咏刘生寓斋红梅
作者：吴嘉纪
朝代：明
体裁：五言律诗

四野寒无色，芳菲占一家。风前时掩映，雪里自高华。影傍新灯好，枝依醉客斜。刘郎曾手种，错认是桃花。
咏古诗十二首赠郝羽吉·其一
作者：吴嘉纪
朝代：明
体裁：古风

宁戚穷适齐，旦暮牛因依。细草劝牛食，扣角歌所怀。桓公夜出郭，商歌声正悲。遭际商旅中，后车载之归。尺半长鲤鱼，鳞鬐光葳蕤。粲粲石何白，漫漫夜未晞。当其身未遇，凄凉单布衣。贤圣虽自命，俦侣争相讥。
咏古诗十二首赠郝羽吉·其七
作者：吴嘉纪
朝代：明
体裁：古风

郭泰不可即，人称为神仙。树下逢茅容，言谈何依然。雨止携泰归，家中待举烟。炊黍以为饭，杀鸡以为餐。鸡黍一时熟，跪奉阿母前。徐徐出食客，蔬糗不盈盘。老亲养不辍，良朋心转欢。敬友道如此，容也真大贤。
咏古诗十二首赠郝羽吉·其三
作者：吴嘉纪
朝代：明
体裁：古风

邯郸围日急，众欲帝强嬴。秦民死不为，齐国鲁先生。慨然访赵胜，乃以口舌争。开口屈梁客，数语却秦兵。孤凤鸣霄汉，万族仰其声。区区宠与位，那足诎高情。赵人不相知，樽前金满籯。一笑拂衣起，东海归柴荆。
咏古诗十二首赠郝羽吉·其九
作者：吴嘉纪
朝代：明
体裁：古风

百年伤母单，遗体誓不暖。孤清懒近人，独契孔思远。远庐偶一造，入户樽已满。灯影照茅檐，笑语接缱绻。胜引既同心，雪花复在眼。良夜宁惜饮，榻在遂忘返。主人护醉眠，取具覆缓缓。温绵惊冷骨，酣梦倏中断。起来却卧具，宾主泪齐泫。
咏古诗十二首赠郝羽吉·其二
作者：吴嘉纪
朝代：明
体裁：古风

巢繇称至洁，衣食亦相须。傥欲遂高尚，未可厌锱铢。达哉范少伯，易名曰陶朱。但计刀与锥，不言越与吴。货殖偶加意，赀财便有馀。饵美鱼争恋，财多人易愚。一朝别邻里，挥手散膏腴。受者感且送，提携傍菰蒲。扁舟倏已远，清风吹五湖。
咏古诗十二首赠郝羽吉·其五
作者：吴嘉纪
朝代：明
体裁：古风

众山何荦确，于中挺五岳。人苟不自卑，应须嗜丘壑。卧看松上月，行采涧边药。心迹既已遐，尘网焉能缚。汉运昔中衰，禽庆家索寞。茅屋三卷易，啸歌对碧落。新莽禄不食，故人馈不却。同好得子平，担簦著芒屩。冥然投云峰，秋空一双鹤。
咏古诗十二首赠郝羽吉·其八
作者：吴嘉纪
朝代：明
体裁：古风

渊明乐田园，独居每搔首。搔首复跂足，遥望南村柳。其下多居人，情高风俗厚。力作共陌阡，羲皇在户牖。几年怀此乡，今日去为耦。五男与弱女，抱琴或牵狗。篱边菊正花，入室催漉酒。殷勤语稚子，柴门候宾友。
咏古诗十二首赠郝羽吉·其六
作者：吴嘉纪
朝代：明
体裁：古风

伯鸾贫牧豕，遗火及他室。义不负若主，寻问偿所直。尽驱其豕去，不足身为役。樵汲每行吟，卑微无耻色。小人奴长者，耆老交相责。时危远适吴，夫妇劳筋力。盛德杵臼间，遂为皋叟识。数椽借栖迟，四体聊偃息。凭君糊吾口，著书送馀日。
咏古诗十二首赠郝羽吉·其十
作者：吴嘉纪
朝代：明
体裁：古风

昙首离奇人，年少无竞心。赀财散兄弟，自取书与琴。歌调尤绝妙，康乐慕其音。挽髻著裤褶，匹马来相寻。相寻不相近，载骤入中林。举声向谢侯，野静松萧森。一唱皎秋月，再唱醒栖禽。曲罢谢欲前，归骑已骎骎。
咏古诗十二首赠郝羽吉·其十一
作者：吴嘉纪
朝代：明
体裁：古风

襄阳孟夫子，红颜乐岩阿。灌园不入市，钓鱼临沧波。钓得槎头鳊，沽酒造邻家。显者期弗顾，醉来一高歌。淅淅竹露滴，清响何用多。诵诗天子前，触忌将如何。佳句实自赏，无心竞荣华。归来鹿门山，雪月松径斜。
咏古诗十二首赠郝羽吉·其十二
作者：吴嘉纪
朝代：明
体裁：古风

茶味世不识，浊俗何繇醒。鸿翼覆野啼，陆羽真天生。饮啜道遂广，荈蔎辨尤精。采摘谷雨前，归来山月明。夜火暄僧舍，幽芬淡人情。吴楚几原泉，气味本孤清。汩没山谷里，几与众水并。逢君一鉴赏，人间尽知名。至今品题处，滴溜寒泠泠。
咏古诗十二首赠郝羽吉·其四
作者：吴嘉纪
朝代：明
体裁：古风

下士鄙滑稽，不识义理存。翩翩东方朔，待诏金马门。皇帝好杀戮，得罪方纷纷。同列尽缄口，斯人独笑言。罪偃气何壮，割肉度何温。巧言寓忠荩，听者中怀忻。身全事亦济，谁谓辞不根。畜之以优俳，武帝真寡恩。
咏走马灯和黄抟远·其一
作者：吴嘉纪
朝代：明
体裁：七言律诗

纷纭铁骑猛如彪，甲土持戈坐上头。鞭策未施行已疾，道途多险去无愁。轶群毛骨从谁辨，接踵奔腾那自繇。争战只今方攘攘，杞人看罢不胜忧。
咏走马灯和黄抟远·其二
作者：吴嘉纪
朝代：明
体裁：七言律诗

斗胜家家灯火红，高蹄峻耳制尤工。趋炎不住行空际，逐伴何曾到暗中。南陌笙歌欢夜永，西庄父老愿年丰。陇头黄犊强于马，春雨梨花唱牧童。
哀羊裘为孙八赋
作者：吴嘉纪
朝代：明
体裁：古风

孙八壮年已白头，十年歌哭古扬州。囊底黄金散已尽，笥中存一羔羊裘。晨起雪渚渚，取裘覆儿女。亭午号朔风，儿持衣而翁。风声雪片夜满牖，殷勤自解护阿妇。裘之温煖诚足珍，不得众身为一身。吁嗟乎，长安天子非故人，羊裘冷落对邗水。他年姓字齐严光，今日饥寒累妻子。
哀羊裘为孙八赋
作者：吴嘉纪
朝代：明

孙八壮年已白头，十年歌哭古扬州。囊底黄金散已尽，笥中存一羔羊裘。晨起雪霏霏，取裘覆儿女。亭午号朔风，儿持衣而翁。风声雪片夜满牖，殷勤自解护阿妇。裘之温暖诚足珍，不得众身为一身。吁嗟乎，长安天子非故人，羊裘冷落对邗水。他年姓字齐严光，今日饥寒累妻子。
品外泉
作者：吴嘉纪
朝代：明
体裁：五言律诗

昼夜寒光涌，一亭皆混茫。自存空谷味，何用古人尝。此日名仍掩，深山影共凉。钟鸣僧出汲，落月在松篁。
哭刘业师·其一
作者：吴嘉纪
朝代：明
体裁：五言律诗

丛棘真难偶，孤松倏已萎。黔公衾不足，卜氏泪方垂。死丧谁相救，高寒俗所嗤。手栽篱菊在，瑟瑟海风吹。
哭刘业师·其三
作者：吴嘉纪
朝代：明
体裁：五言律诗

南州虽故土，梁垛有高贤。黄发盐烟内，青鞋野水边。传经犹有子，归里苦无田。糊口逢凶岁，凄凉老伏虔。
哭刘业师·其二
作者：吴嘉纪
朝代：明
体裁：五言律诗

管乐成虚愿，荆高匪我俦。放歌悲失鹿，蹈海看閒鸥。门巷青蒿塞，江河落日流。师亡吾已老，壮志复何求。
哭刘业师·其五
作者：吴嘉纪
朝代：明
体裁：五言律诗

贫士不可死，家人唯掩扉。室寒蝇懒入，瓶罄鼠常稀。我亦多儿女，门东待蕨薇。看师身后事，涕泪倍沾衣。
哭刘业师·其四
作者：吴嘉纪
朝代：明
体裁：五言律诗

回首思冬夜，扶儿访荜门。海风折众树，野雪陷孤村。白酒呼邻借，黄精佐客餐。家贫供给薄，脉脉怆予魂。
哭吴周·其一
作者：吴嘉纪
朝代：明
体裁：五言律诗

形骸葬何处，遥望但潸然。同病吾犹在，贫交汝最贤。买山徒有约，学道苦无年。俊逸丰溪集，人间自此传。
哭吴周·其三
作者：吴嘉纪
朝代：明
体裁：五言律诗

丙申赴友难，周也愿相随。冒雪携装出，租驴让我骑。犬鸣投宿店，灯照下鞍时。敝褐西风里，禁寒泣共持。
哭吴周·其二
作者：吴嘉纪
朝代：明
体裁：五言律诗

伤哉倡和友，寂寞把君诗。老滴招魂泪，生无会面期。青山躬稼地，丹旐出门时。想见茅檐下，呱呱一岁儿。
哭吴周·其四
作者：吴嘉纪
朝代：明
体裁：五言律诗

重壤怀生友，游魂到远舟。形容犹夙昔，风景只飕飂。缺月长桥落，清淮半夜流。醒来忆携手，惆怅海西头。
哭吴雨臣·其一
作者：吴嘉纪
朝代：明
体裁：古风

凌岫众山里，秀郁独绝伦。其上有孤泉，气味复清真。山水佳如此，乃能产幽人。夕照明虚谷，松风洒角巾。时携樵者来，煎茶坐荒榛。风流今已矣，泉石空粼粼。
哭吴雨臣·其一
作者：吴嘉纪
朝代：明
体裁：古风

男儿终一死，沟壑亦堪息。所嗟七尺躯，乃为蛟龙得。常闻抱忠信，可以履不测。斯人忽沦丧，天不与有德。波涛浩茫茫，闺中怆胸臆。日暮弹箜篌，哀音正悽恻。
哭吴雨臣·其三
作者：吴嘉纪
朝代：明
体裁：古风

堂上有高节，里人至今传。吁嗟吴古迂，实不愧其先。咏歌寄怀抱，踪迹穷山川。不解贵黄金，生计拙暮年。庐舍客梦里，十亩山云边。糗糒稍稍足，有子能耕田。